title: 2006 m. lapkričio 28 d. Tarybos sprendimas 2006/865/BUSP, įgyvendinantis Bendruosius veiksmus 2005/824 BUSP dėl Europos Sąjungos policijos misijos (ESPM) Bosnijoje ir Hercegovinoje

text:
1.12.2006

               LT

               Europos Sąjungos oficialusis leidinys

               L 335/46

      TARYBOS SPRENDIMAS 2006/865/BUSP
   2006 m. lapkričio 28 d.
   įgyvendinantis Bendruosius veiksmus 2005/824 BUSP dėl Europos Sąjungos policijos misijos (ESPM) Bosnijoje ir Hercegovinoje
   EUROPOS SĄJUNGOS TARYBA,
   atsižvelgdama į 2005 m. lapkričio 24 d. Tarybos bendruosius veiksmus 2005/824/BUSP dėl Europos Sąjungos policijos misijos (ESPM) Bosnijoje ir Hercegovinoje (1), ypač į jų 11 straipsnio 2 dalį kartu su Europos Sąjungos sutarties 23 straipsnio 2 dalies antra įtrauka,
   kadangi:

               (1)

               2005 m. lapkričio 24 d. Taryba priėmė Bendruosius veiksmus 2005/824/BUSP, kuriais nustatė, kad ESPM turi būti tęsiama iki 2007 m. gruodžio 31 d. Turi būti nuspręsta dėl finansinės orientacinės sumos 2007 m.

               (2)

               ESPM įgaliojimai bus vykdomi atsižvelgiant į padėtį, kuri gali pablogėti ir pakenkti bendros užsienio ir saugumo politikos tikslams, nustatytiems Sutarties 11 straipsnyje,

         NUSPRENDĖ:
   1 straipsnis
   1.   Finansinė orientacinė suma, skirta su Bendrųjų veiksmų 2005/824/BUSP įgyvendinimu susijusioms išlaidoms padengti, 2007 m. yra 12 150 000 EUR.
   2.   Iš 1 dalyje nurodytos sumos finansuojamos išlaidos tvarkomos pagal Europos Sąjungos bendrajam biudžetui taikomas procedūras ir taisykles, išskyrus tai, kad bet koks išankstinis finansavimas nelieka Bendrijos nuosavybe.
   3.   Padengiamos nuo 2006 m. lapkričio 21 d. patirtos išlaidos.
   2 straipsnis
   Šis sprendimas įsigalioja jo priėmimo dieną.
   3 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje, 2006 m. lapkričio 28 d.

            Tarybos vardu

            Pirmininkas

         E. HEINÄLUOMA

      (1)  OL L 307, 2005 11 25, p. 55.


title: 2008/32/EB: 2007 m. gruodžio 6 d. Tarybos sprendimas dėl Regionų komiteto Belgijai atstovaujančio nario ir Belgijai atstovaujančio pakaitinio nario skyrimo

text:
11.1.2008

               LT

               Europos Sąjungos oficialusis leidinys

               L 8/10

      TARYBOS SPRENDIMAS

   2007 m. gruodžio 6 d.
   dėl Regionų komiteto Belgijai atstovaujančio nario ir Belgijai atstovaujančio pakaitinio nario skyrimo
   (2008/32/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 263 straipsnį,
   atsižvelgdama į Belgijos Vyriausybės pasiūlymą,
   kadangi:

               (1)

               2006 m. sausio 24 d. Taryba priėmė Sprendimą 2006/116/EB dėl Regionų komiteto narių ir pakaitinių narių skyrimo laikotarpiui nuo 2006 m. sausio 26 d. iki 2010 m. sausio 25 d. (1).

               (2)

               Pasibaigus Y. LETERME įgaliojimams tapo laisva Regionų komiteto nario vieta. J. SAUWENS paskyrus nariu tampa laisva pakaitinio nario vieta,

         NUSPRENDĖ:
   1 straipsnis
   Likusiam kadencijos laikui iki 2010 m. sausio 25 d. Regionų komiteto

               a)

               nariu skiriamas:
               Johan SAUWENS, Flandrijos parlamento narys,
               ir

               b)

               pakaitiniu nariu skiriamas:
               Ludwig CALUWE, Flandrijos parlamento narys.

         2 straipsnis
   Šis sprendimas įsigalioja jo priėmimo dieną.

      Priimta Briuselyje, 2007 m. gruodžio 6 d.

            Tarybos vardu

            Pirmininkas

         A. COSTA

      (1)  OL L 56, 2006 2 25, p. 75.


title: 2012/775/: 2012 m. gruodžio 6 d. Tarybos sprendimas dėl pozicijos, kurios Europos Sąjunga turi laikytis Bendradarbiavimo komitete, įsteigtame Europos bendrijos bei jos valstybių narių ir San Marino Respublikos susitarimu dėl bendradarbiavimo ir muitų sąjungos, dėl socialinės apsaugos sistemų koordinavimo nuostatų priėmimo

text:
13.12.2012

               LT

               Europos Sąjungos oficialusis leidinys

               L 340/13

         TARYBOS SPRENDIMAS
   2012 m. gruodžio 6 d.
   dėl pozicijos, kurios Europos Sąjunga turi laikytis Bendradarbiavimo komitete, įsteigtame Europos bendrijos bei jos valstybių narių ir San Marino Respublikos susitarimu dėl bendradarbiavimo ir muitų sąjungos, dėl socialinės apsaugos sistemų koordinavimo nuostatų priėmimo
   (2012/775/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 79 straipsnio 2 dalies b punktą kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               Europos bendrijos bei jos valstybių narių ir San Marino Respublikos susitarimo dėl bendradarbiavimo ir muitų sąjungos (1) (toliau – Susitarimas) 22 straipsnyje nustatyta, kad Bendradarbiavimo komitetas turi priimti Susitarimo 21 straipsnyje nustatytų socialinės apsaugos sistemų koordinavimo principų įgyvendinimo nuostatas;

               (2)

               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės 1 ir 2 straipsnius ir nedarant poveikio to protokolo 4 straipsniui šios valstybės narės nedalyvauja priimant šį sprendimą ir jis nėra joms privalomas ar taikomas;

               (3)

               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas;

               (4)

               tikslinga nustatyti poziciją, kurios Sąjungos vardu bus laikomasi Bendradarbiavimo komitete, dėl socialinės apsaugos sistemų koordinavimo nuostatų priėmimo;

               (5)

               todėl Sąjungos pozicija Bendradarbiavimo komitete turėtų būti grindžiama pridėtu sprendimo projektu,

         PRIĖMĖ ŠĮ SPRENDIMĄ:
   1 straipsnis
   Pozicija, kurios Europos Sąjunga turi laikytis Bendradarbiavimo komitete, įsteigtame Europos bendrijos bei jos valstybių narių ir San Marino Respublikos susitarimu dėl bendradarbiavimo ir muitų sąjungos, dėl socialinės apsaugos sistemų koordinavimo nuostatų priėmimo grindžiama prie šio sprendimo pridėtu Bendradarbiavimo komiteto sprendimo projektu.
   Dėl neesminių to sprendimo projekto pakeitimų Sąjungos atstovai gali susitarti Bendradarbiavimo komitete nenumatant, kad dėl jų turėtų būti priimamas tolesnis Tarybos sprendimas.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2012 m. gruodžio 6 d.

            Tarybos vardu

            Pirmininkė

         S. CHARALAMBOUS

      (1)  OL L 84, 2002 3 28, p. 43.

      PROJEKTAS
      ES IR SAN MARINO BENDRADARBIAVIMO KOMITETO SPRENDIMAS Nr. …/…
      … m. … … d.
      dėl socialinės apsaugos sistemų koordinavimo nuostatų priėmimo
      BENDRADARBIAVIMO KOMITETAS,
      atsižvelgdamas į Europos bendrijos bei jos valstybių narių ir San Marino Respublikos susitarimą dėl bendradarbiavimo ir muitų sąjungos (1), ypač į jo 22 straipsnį,
      kadangi:

                  (1)

                  Europos bendrijos bei jos valstybių narių ir San Marino Respublikos susitarimo dėl bendradarbiavimo ir muitų sąjungos (toliau – Susitarimas) 21 straipsnyje nustatyti San Marino ir valstybių narių socialinės apsaugos sistemų koordinavimo principai;

                  (2)

                  Susitarimo 22 straipsnyje nustatyta, kad Bendradarbiavimo komitetas turi priimti tų principų įgyvendinimo nuostatas;

                  (3)

                  nediskriminavimo principo taikymo požiūriu šiuo sprendimu neturėtų būti suteikiama jokių papildomų teisių, susijusių su tam tikrais faktais ar įvykiais kitos Susitariančiosios Šalies teritorijoje, jei į tokius faktus ar įvykius neatsižvelgiama pagal pirmosios Susitariančiosios Šalies teisės aktus, išskyrus teisę eksportuoti tam tikras išmokas;

                  (4)

                  taikant šį sprendimą, San Marino darbuotojai teisę į šeimos išmokas turėtų turėti tuo atveju, jei jų šeimos nariai teisėtai su jais gyvena toje valstybėje narėje, kurioje jie dirba. Jei jų šeimos nariai teisėtai gyvena kitoje valstybėje narėje, taikomas 2010 m. lapkričio 24 d. Europos Parlamento ir Tarybos reglamentas (ES) Nr. 1231/2010, kuriuo išplečiamas Reglamento (EB) Nr. 883/2004 ir Reglamento (EB) Nr. 987/2009 taikymas trečiųjų šalių piliečiams, kuriems tie reglamentai dar netaikomi tik dėl jų pilietybės (2). Šiuo sprendimu neturėtų būti suteikta jokia teisė į šeimos išmokas darbuotojo šeimos nariams, kurie gyvena ne valstybėje narėje, o kitoje šalyje, pavyzdžiui, San Marine;

                  (5)

                  Reglamentu (ES) Nr. 1231/2010 išplėstas 2004 m. balandžio 29 d. Europos Parlamento ir Tarybos reglamento (EB) Nr. 883/2004 dėl socialinės apsaugos sistemų koordinavimo (3) ir 2009 m. rugsėjo 16 d. Europos Parlamento ir Tarybos reglamento (EB) Nr. 987/2009, nustatančio Reglamento (EB) Nr. 883/2004 dėl socialinės apsaugos sistemų koordinavimo įgyvendinimo tvarką (4), nuostatų taikymas trečiųjų šalių piliečiams, kuriems jos dar netaikytos tik dėl jų pilietybės. Reglamente (ES) Nr. 1231/2010 jau numatytas draudimo laikotarpių, kuriuos San Marino pilietybę turintys darbuotojai dirbo įvairiose valstybėse narėse, sumavimo principas, susijęs su teise gauti tam tikras išmokas, kaip nustatyta Susitarimo 21 straipsnio 2 dalyje;

                  (6)

                  siekiant, kad koordinavimo taisykles būtų lengviau taikyti, gali prireikti nustatyti specialias nuostatas, atitinkančias San Marino teisės aktų specifiką;

                  (7)

                  siekiant užtikrinti, kad valstybių narių ir San Marino socialinės apsaugos sistemų koordinavimas vyktų sklandžiai, būtina nustatyti konkrečias valstybių narių ir San Marino, taip pat atitinkamo asmens ir kompetentingos valstybės įstaigos bendradarbiavimo nuostatas;

                  (8)

                  reikėtų priimti pereinamojo laikotarpio nuostatas, kad būtų apsaugoti asmenys, kuriems taikomas šis sprendimas, ir užtikrinama, kad jie neprarastų teisių sprendimui įsigaliojus,

            PRIĖMĖ ŠĮ SPRENDIMĄ:
      I   DALIS

         BENDROSIOS NUOSTATOS

      1 straipsnis
      Terminų apibrėžtys
      1.   Šiame sprendime:

            a)
            Susitarimas – Europos bendrijos bei jos valstybių narių ir San Marino Respublikos susitarimas dėl bendradarbiavimo ir muitų sąjungos;

            b)
            Reglamentas – Reglamentas (EB) Nr. 883/2004, taikytinas Europos Sąjungos valstybėse narėse;

            c)
            įgyvendinimo reglamentas – Reglamentas (EB) Nr. 987/2009;

            d)
            valstybė narė – Europos Sąjungos valstybė narė;

            e)
            darbuotojas:

                  i)

                  valstybės narės teisės aktuose - asmuo, dirbantis pagal darbo sutartį, kaip apibrėžta Reglamento 1 straipsnio a punkte;

                  ii)

                  San Marino teisės aktuose - asmuo, dirbantis pagal darbo sutartį, kaip apibrėžta šios šalies teisės aktuose;

            f)
            šeimos narys:

                  i)

                  valstybės narės teisės aktuose - šeimos narys, kaip apibrėžta Reglamento 1 straipsnio i punkte;

                  ii)

                  San Marino teisės aktuose - šeimos narys, kaip apibrėžta šios šalies teisės aktuose;

            g)
            teisės aktai:

                  i)

                  valstybėse narėse – teisės aktai, kaip apibrėžta Reglamento 1 straipsnio l punkte, taikytini išmokoms, kurioms taikomas šis sprendimas;

                  ii)

                  San Marine – San Marine taikytini teisės aktai, susiję su išmokomis, kurioms taikomas šis sprendimas;

            h)
            išmokos:

                  i)

                  valstybėse narėse - išmokos, kaip apibrėžta Reglamento 3 straipsnyje;

                  ii)

                  San Marine – atitinkamos išmokos, mokamos San Marine;

            i)
            eksportuojamos išmokos:

                  i)

                  valstybėse narėse:

                              —

                              senatvės pensijos,

                              —

                              maitintojo netekimo pensijos,

                              —

                              nelaimingų atsitikimų darbe ir profesinių ligų socialinio draudimo išmokos,

                              —

                              invalidumo pensijos, susijusios su nelaimingais atsitikimais darbe ir profesinėmis ligomis,

                        kaip apibrėžta Reglamente, išskyrus specialias neįmokines pinigines išmokas, išvardytas Reglamento X priede;

                  ii)

                  San Marine – pagal San Marino teisės aktus numatytos atitinkamos išmokos, išskyrus specialias neįmokines pinigines išmokas, kaip nustatyta šio sprendimo I priede.

            2.   Kiti šiame sprendime vartojami terminai reiškia tai, kas apibrėžta:

                  a)

                  valstybių narių atveju – Reglamente ir įgyvendinimo reglamente;

                  b)

                  San Marino atveju – atitinkamuose San Marine taikomuose teisės aktuose.

            2 straipsnis
      Asmenys, kuriems taikomas šis sprendimas
      Šis sprendimas taikomas:

                  a)

                  darbuotojams, kurie yra San Marino piliečiai ir kurie yra arba buvo teisėtai įdarbinti valstybės narės teritorijoje ir kuriems yra ar buvo taikomi vienos ar kelių valstybių narių teisės aktai, ir jų išlaikytiniams, netekusiems maitintojo;

                  b)

                  a punkte nurodytų darbuotojų šeimos nariams, jei tie šeimos nariai teisėtai gyvena ar gyveno kartu su atitinkamu darbuotoju jo darbo toje valstybėje narėje laikotarpiu;

                  c)

                  darbuotojams, kurie yra valstybės narės piliečiai ir kurie yra arba buvo teisėtai įdarbinti San Marino teritorijoje ir kuriems yra ar buvo taikomi San Marino teisės aktai, ir jų išlaikytiniams, netekusiems maitintojo; ir

                  d)

                  c punkte nurodytų darbuotojų šeimos nariams, jei tie šeimos nariai teisėtai gyvena ar gyveno kartu su atitinkamu darbuotoju jo darbo San Marine laikotarpiu.

            3 straipsnis
      Vienodas požiūris
      1.   San Marino pilietybę turintys darbuotojai, teisėtai įdarbinti valstybėje narėje, taip pat teisėtai su jais gyvenantys jų šeimos nariai nediskriminuojami dėl pilietybės ir jiems taikoma tokia pati 1 straipsnio 1 dalies h punkte apibrėžtų išmokų tvarka kaip ir valstybių narių, kuriose tie darbuotojai dirba, piliečiams.
      2.   Valstybės narės pilietybę turintys darbuotojai, teisėtai įdarbinti San Marine, taip pat teisėtai su jais gyvenantys jų šeimos nariai nediskriminuojami dėl pilietybės ir jiems taikoma tokia pati 1 straipsnio 1 dalies h punkte apibrėžtų išmokų tvarka kaip ir San Marino piliečiams.
      II   DALIS

         VALSTYBIŲ NARIŲ IR SAN MARINO SANTYKIAI

      4 straipsnis
      Gyvenamosios vietos sąlygos netaikymas
      1.   1 straipsnio 1 dalies i punkte apibrėžtos eksportuojamos išmokos, į kurias teisę turi 2 straipsnio a ir c punktuose nurodyti asmenys, nėra mažinamos, keičiamos, laikinai sustabdomos, panaikinamos ar konfiskuojamos dėl to, kad jų gavėjas gyvena:

                  i)

                  San Marino teritorijoje, kai išmokos skiriamos pagal valstybės narės teisės aktus, arba

                  ii)

                  valstybės narės teritorijoje, kai išmokos skiriamos pagal San Marino teisės aktus.

            2.   Darbuotojo šeimos nariai, nurodyti 2 straipsnio b punkte, turi teisę gauti eksportuojamas išmokas, kaip apibrėžta 1 straipsnio l dalies i punkto i papunktyje, kaip darbuotojo, kuris yra atitinkamos valstybės narės pilietis, šeimos nariai, kai tie šeimos nariai gyvena San Marino teritorijoje.
      3.   Darbuotojo šeimos nariai, nurodyti 2 straipsnio d punkte, turi teisę gauti eksportuojamas išmokas, kaip apibrėžta 1 straipsnio l dalies i punkto ii papunktyje, kaip darbuotojo, kuris yra San Marino pilietis, šeimos nariai, kai tie šeimos nariai gyvena valstybės narės teritorijoje.
      III   DALIS

         ĮVAIRIOS NUOSTATOS

      5 straipsnis
      Bendradarbiavimas
      1.   Valstybės narės ir San Marinas teikia vienas kitam visą informaciją apie savo teisės aktų pakeitimus, kurie gali daryti poveikį šio sprendimo įgyvendinimui.
      2.   Taikydamos šį sprendimą, valstybių narių ir San Marino valdžios institucijos ir įstaigos vienos kitoms teikia savo paslaugas ir veikia taip, kaip įgyvendindamos savo teisės aktus. Tų valdžios institucijų ir įstaigų teikiama administracinė pagalba paprastai yra nemokama. Tačiau valstybių narių ir San Marino kompetentingos valdžios institucijos gali susitarti, kad tam tikros išlaidos būtų kompensuojamos.
      3.   Valstybių narių ir San Marino valdžios institucijos ir įstaigos, vykdydamos šį sprendimą, gali tiesiogiai bendrauti tarpusavyje ir su atitinkamais asmenimis ar jų atstovais.
      4.   Įstaigos ir asmenys, kuriems taikomas šis sprendimas, privalo keistis informacija ir bendradarbiauti, kad būtų užtikrintas teisingas šio sprendimo įgyvendinimas.
      5.   Asmenys, kuriems taikomas šis sprendimas, kuo skubiau praneša kompetentingos valstybės narės ar San Marino, jei jis yra kompetentinga valstybė, įstaigoms ir gyvenamosios vietos valstybės narės ar San Marino, jei jis yra gyvenamosios vietos valstybė, įstaigoms apie bet kokius asmeninės ar šeimos padėties pasikeitimus, turinčius įtakos jų teisei į išmokas pagal šį sprendimą.
      6.   Dėl 5 dalyje nustatytos pareigos teikti informaciją nevykdymo gali būti taikomos nacionalinėje teisėje numatytos proporcingos priemonės. Tačiau tos priemonės turi būti lygiavertės priemonėms, kurios pagal nacionalinę teisę taikomos panašiomis aplinkybėmis, ir jos negali panaikinti arba pernelyg suvaržyti pareiškėjų galimybės praktiškai naudotis šiuo sprendimu jiems suteiktomis teisėmis.
      7.   Valstybės narės ir San Marinas gali numatyti nacionalines nuostatas, pagal kurias nustatomos teisės į išmokas tikrinimo sąlygos, siekiant atsižvelgti į tai, kad išmokų gavėjai yra arba gyvena ne tos valstybės, kurioje yra už mokėjimą atsakinga įstaiga, teritorijoje. Tokios nuostatos turi būti proporcingos, nediskriminuojančios dėl pilietybės ir atitinkančios šiame sprendime nustatytus principus. Apie tokias nuostatas pranešama Bendradarbiavimo komitetui.
      6 straipsnis
      Administraciniai patikrinimai ir sveikatos patikrinimai
      1.   Šis straipsnis taikomas 2 straipsnyje nurodytiems asmenims, gaunantiems eksportuojamas išmokas, kaip apibrėžta 1 straipsnio 1 dalies i punkte, taip pat įstaigoms, atsakingoms už šio sprendimo įgyvendinimą.
      2.   Jei išmokų gavėjas ar paraišką joms gauti pateikęs asmuo, arba to asmens šeimos narys yra arba gyvena valstybės narės teritorijoje, o už mokėjimus atsakinga įstaiga yra San Marine, arba jei jis yra arba gyvena San Marino teritorijoje, o už mokėjimus atsakinga įstaiga yra valstybėje narėje, sveikatos patikrinimą, kuris atliekamas už mokėjimus atsakingos įstaigos prašymu, atlieka išmokų gavėjo buvimo ar gyvenamosios vietos įstaiga pagal teisės aktuose, kuriuos taiko ta įstaiga, nustatytas procedūras.
      Už mokėjimus atsakinga įstaiga buvimo ar gyvenamosios vietos įstaigai praneša, kokių specialių reikalavimų prireikus turi būti laikomasi ir kokie punktai turi būti įtraukti į sveikatos patikrinimą.
      Buvimo arba gyvenamosios vietos įstaiga pateikia ataskaitą sveikatos patikrinimo paprašiusiai už mokėjimus atsakingai įstaigai.
      Už mokėjimus atsakinga įstaiga pasilieka teisę reikalauti, kad išmokų gavėjo sveikatą patikrintų jos parinktas gydytojas ir kad tai būtų atlikta toje teritorijoje, kurioje išmokų gavėjas arba paraišką joms gauti pateikęs asmuo yra arba gyvena, arba toje šalyje, kurioje yra už mokėjimus atsakinga įstaiga. Tačiau išmokų gavėjo gali būti paprašyta sugrįžti į už mokėjimus atsakingos įstaigos valstybę, tik kai kelionė nekenkia jo sveikatai ir kai už mokėjimus atsakinga įstaiga apmoka kelionės ir apgyvendinimo išlaidas.
      3.   Jei išmokų gavėjas ar paraišką joms gauti pateikęs asmuo arba to asmens šeimos narys yra arba gyvena valstybės narės teritorijoje, o už mokėjimus atsakinga įstaiga yra San Marine, arba jei jis yra arba gyvena San Marine, o už mokėjimus atsakinga įstaiga yra valstybėje narėje, administracinį patikrinimą, kuris atliekamas už mokėjimus atsakingos įstaigos prašymu, atlieka išmokų gavėjo buvimo ar gyvenamosios vietos įstaiga.
      Buvimo arba gyvenamosios vietos įstaiga pateikia ataskaitą administracinio patikrinimo prašiusiai už mokėjimą atsakingai įstaigai.
      Už mokėjimus atsakinga įstaiga pasilieka teisę reikalauti, kad išmokų gavėjo padėtį patikrintų jos parinktas specialistas. Tačiau išmokų gavėjo gali būti paprašyta sugrįžti į už mokėjimus atsakingos įstaigos valstybę, tik kai kelionė nekenkia jo sveikatai ir kai už mokėjimus atsakinga įstaiga apmoka kelionės ir apgyvendinimo išlaidas.
      4.   Viena ar kelios valstybės narės ir San Marinas, atitinkamai informavę Bendradarbiavimo komitetą, gali susitarti dėl kitų administracinių nuostatų.
      5.   Pritaikius šio sprendimo 5 straipsnio 2 dalyje nustatyto nemokamos abipusės administracinės pagalbos principo išimtį, faktines išlaidas, susijusias su šio straipsnio 2 ir 3 dalyse nurodytais patikrinimais, įstaigai, kurios buvo paprašyta juos atlikti, sumoka paprašiusi juos atlikti už mokėjimus atsakinga įstaiga.
      7 straipsnis
      Susitarimo 24 straipsnio taikymas
      Susitarimo 24 straipsnis taikomas tais atvejais, kai kuri nors Šalis mano, kad kita Šalis nevykdo 5 ir 6 straipsniuose nustatytų pareigų.
      8 straipsnis
      Specialios nuostatos dėl San Marino teisės aktų taikymo
      Prireikus Bendradarbiavimo komitetas šio sprendimo II priede gali nustatyti specialias nuostatas dėl San Marino teisės aktų taikymo.
      9 straipsnis
      Galiojančiuose dvišaliuose susitarimuose nustatytos administracinės procedūros
      Galiojančiuose dvišaliuose valstybės narės ir San Marino susitarimuose nustatytos administracinės procedūros gali būti toliau taikomos, jeigu tomis procedūromis nedaromas neigiamas poveikis atitinkamų asmenų teisėms ar pareigoms, kaip nustatyta šiame sprendime.
      10 straipsnis
      Šio sprendimo įgyvendinimo administracinę tvarką papildantys susitarimai
      Viena ar kelios valstybės narės ir San Marinas gali sudaryti susitarimus, skirtus šio sprendimo įgyvendinimo administracinei tvarkai papildyti, ypač sukčiavimo ir klaidų prevencijos bei kovos su sukčiavimu ir klaidomis atžvilgiu.
      IV   DALIS

         PEREINAMOJO LAIKOTARPIO IR BAIGIAMOSIOS NUOSTATOS

      11 straipsnis
      Pereinamojo laikotarpio nuostatos
      1.   Laikotarpiu iki šio sprendimo įsigaliojimo dienos jokių teisių pagal jį neįgyjama.
      2.   Laikantis 1 dalies, teisė pagal šį sprendimą įgyjama, net jeigu ji susijusi su draudžiamuoju įvykiu, įvykusiu iki šio sprendimo įsigaliojimo dienos.
      3.   Bet kuri išmoka, kuri nebuvo skirta arba kurios mokėjimas buvo sustabdytas motyvuojant atitinkamo asmens pilietybe arba gyvenamąja vieta, to asmens prašymu yra suteikiama arba jos mokėjimas atnaujinamas nuo šio sprendimo įsigaliojimo dienos, su sąlyga, kad dėl teisių, kurių pagrindu anksčiau buvo mokama išmoka, nereikia sumokėti vienkartinės išmokos.
      4.   Jeigu 3 dalyje nurodytas prašymas pateikiamas per dvejus metus nuo šio sprendimo įsigaliojimo dienos, pagal šį sprendimą įgytos teisės įsigalioja nuo tos dienos, o atitinkamiems asmenims negali būti taikomos valstybės narės ar San Marino teisės aktų nuostatos, pagal kurias teisės panaikinamos ar apribojamos.
      5.   Jeigu 3 dalyje nurodytas prašymas pateikiamas pasibaigus 4 dalyje nurodytam dvejų metų laikotarpiui, teisės, kurios nebuvo panaikintos arba netekusios galios dėl senaties termino, įsigalioja nuo prašymo pateikimo dienos, nebent valstybės narės ar San Marino teisės aktų nuostatos yra palankesnės.
      12 straipsnis
      Šio sprendimo priedai
      1.   Šio sprendimo priedai yra neatsiejama jo dalis.
      2.   San Marino arba Europos Sąjungos prašymu priedai gali būti iš dalies keičiami Bendradarbiavimo komiteto sprendimu.
      13 straipsnis
      Įsigaliojimas
      Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

         Priimta

               Bendradarbiavimo komiteto vardu

               Pirmininkas

         (1)  OL L 84, 2002 3 28, p. 43.

         (2)  OL L 344, 2010 12 29, p. 1.

         (3)  OL L 166, 2004 4 30, p. 1.

         (4)  OL L 284, 2009 10 30, p. 1.

         I PRIEDAS

            SAN MARINO SPECIALIŲ NEĮMOKINIŲ PINIGINIŲ IŠMOKŲ SĄRAŠAS

         II PRIEDAS

            SPECIALIOS NUOSTATOS DĖL SAN MARINO TEISĖS AKTŲ TAIKYMO


title: 2011/189/ES: 2010 m. birželio 24 d. Tarybos sprendimas dėl Konvencijos dėl pietų Ramiojo vandenyno atviros jūros žuvininkystės išteklių išsaugojimo ir valdymo pasirašymo Europos Sąjungos vardu

text:
29.3.2011

               LT

               Europos Sąjungos oficialusis leidinys

               L 81/1

         TARYBOS SPRENDIMAS
   2010 m. birželio 24 d.
   dėl Konvencijos dėl pietų Ramiojo vandenyno atviros jūros žuvininkystės išteklių išsaugojimo ir valdymo pasirašymo Europos Sąjungos vardu
   (2011/189/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 43 straipsnio 2 dalį kartu su 218 straipsnio 5 dalimi,
   atsižvelgdama į Europos Komisijos pasiūlymą,
   kadangi:

               (1)

               Sąjunga yra kompetentinga priimti biologinių jūrų išteklių apsaugos priemones pagal bendrą žuvininkystės politiką ir sudaryti susitarimus su trečiosiomis šalimis bei tarptautinėmis organizacijomis.

               (2)

               Tarybos sprendimu 98/392/EB (1) Sąjunga yra 1982 m. gruodžio 10 d. Jungtinių Tautų jūrų teisės konvencijos, kuria reikalaujama, kad visos tarptautinės bendruomenės narės bendradarbiautų išsaugant ir valdant jūrų biologinius išteklius, Susitariančioji Šalis.

               (3)

               Tarybos sprendimu 98/414/EB (2) Sąjunga yra Susitarimo dėl 1982 m. gruodžio 10 d. Jungtinių Tautų jūrų teisės konvencijos nuostatų, susijusių su vienos valstybės ribas viršijančių žuvų ištekių ir toli migruojančių žuvų išteklių išsaugojimu ir valdymu, įgyvendinimo, Susitariančioji Šalis.

               (4)

               2007 m. balandžio 17 d. Taryba įgaliojo Komisiją Bendrijos vardu derėtis dėl Konvencijos dėl Regioninės žvejybos pietų Ramiajame vandenyne valdymo organizacijos (RFMO), skirtos žuvininkystės ištekliams, kurių esama RFMO dar nevaldo.

               (5)

               Derybos buvo sėkmingai baigtos 2009 m. lapkričio 14 d. Oklende (Naujoji Zelandija) priėmus Konvencijos dėl pietų Ramiojo vandenyno atviros jūros žuvininkystės išteklių išsaugojimo ir valdymo (toliau – Konvencija) teksto projektą, kurią, kaip numatyta jos 36 straipsnio 1 dalyje, galima pasirašyti per 12 mėnesių nuo 2010 m. vasario 1 d.

               (6)

               Konvencijos tikslas – veiksmingai įgyvendinant šią Konvenciją užtikrinti ilgalaikį žuvininkystės išteklių išsaugojimą ir tausų jų naudojimą Konvencijos taikymo regione.

               (7)

               Su Sąjungos valstybių narių vėliavomis plaukiojantys laivai žvejoja Konvencijos regione žuvų išteklius, todėl Sąjunga yra suinteresuota veiksmingai dalyvauti įgyvendinant šią Konvenciją.

               (8)

               Konvencija turėtų būti pasirašyta,

         PRIĖMĖ ŠĮ SPRENDIMĄ:
   1 straipsnis
   Patvirtinamas Konvencijos dėl pietų Ramiojo vandenyno atviros jūros žuvininkystės išteklių išsaugojimo ir valdymo (toliau – Konvencija) pasirašymas Europos Sąjungos vardu, su sąlyga, kad minėta Konvencija bus sudaryta (3).
   2 straipsnis
   Tarybos pirmininkas yra įgaliojamas paskirti asmenį (-is), įgaliotą (-us) Sąjungos vardu pasirašyti Konvenciją su sąlyga, kad minėta Konvencija bus sudaryta.
   3 straipsnis
   Šis sprendimas įsigalioja jo priėmimo dieną.

      Priimta Liuksemburge 2010 m. birželio 24 d.

            Tarybos vardu

            Pirmininkas

         J. BLANCO LÓPEZ

      (1)  OL L 179, 1998 6 23, p. 1.

      (2)  OL L 189, 1998 7 3, p. 14.

      (3)  Konvencijos tekstas bus paskelbtas kartu su sprendimu dėl jos sudarymo.


title: 2009 m. gruodžio 17 d. Sprendimas Nr. A3 dėl nenutrūkstamų komandiruočių laikotarpių sumavimo pagal Tarybos reglamento (EEB) Nr. 1408/71 ir Europos Parlamento ir Tarybos reglamento (EB) Nr. 883/2004  (Tekstas svarbus EEE )ir EB bei Šveicarijos susitarimui

text:
8.6.2010

               LT

               Europos Sąjungos oficialusis leidinys

               C 149/3

         SPRENDIMAS Nr. A3
   2009 m. gruodžio 17 d.
   dėl nenutrūkstamų komandiruočių laikotarpių sumavimo pagal Tarybos reglamento (EEB) Nr. 1408/71 ir Europos Parlamento ir Tarybos reglamento (EB) Nr. 883/2004
   (Tekstas svarbus EEE ir EB bei Šveicarijos susitarimui)
   2010/C 149/04
   SOCIALINĖS APSAUGOS SISTEMŲ KOORDINAVIMO ADMINISTRACINĖ KOMISIJA,
   atsižvelgdama į 2004 m. balandžio 29 d. Europos Parlamento ir Tarybos reglamento (EB) Nr. 883/2004 dėl socialinės apsaugos sistemų koordinavimo (1) 72 straipsnio a dalį, pagal kurią Administracinė komisija yra atsakinga už visų administravimo ar aiškinimo klausimų, kylančių dėl Reglamento (EB) Nr. 883/2004 ir Europos Parlamento ir Tarybos reglamento (EB) Nr. 987/2009 (2) nuostatų, nagrinėjimą,
   atsižvelgdama į Reglamento (EB) Nr. 883/2004 12 straipsnį,
   atsižvelgdama į Reglamento (EB) Nr. 987/2009 5 ir 14–21 straipsnius,
   kadangi:

               (1)

               Šio sprendimo kontekste „komandiruote“ laikomas bet koks samdomų arba savarankiškai dirbančių asmenų darbo laikotarpis, per kurį šie asmenys vykdo veiklą kitoje, o ne kompetentingoje valstybėje narėje, kaip nurodoma Tarybos reglamento (EEB) Nr. 1408/71 (3) 14 straipsnio 1 dalyje, 14 a straipsnio 1 dalyje, 14 b straipsnio 1 arba 2 dalyje ir Reglamento (EB) Nr. 883/2004 12 straipsnio 1 arba 2 dalyje.

               (2)

               Reglamento (EB) Nr. 883/2004 12 straipsnio nuostatomis, kuriose numatyta minėto reglamento 11 straipsnio 3 dalies a punkte nustatytos bendrosios taisyklės išimtis, visų pirma siekiama palengvinti sąlygas darbdaviams, komandiruojantiems darbuotojus į valstybes nares, kuriose jie nėra įsisteigę, laisvai teikti paslaugas ir darbuotojams laisvai judėti į kitas valstybes nares. Šiomis nuostatomis taip pat siekiama įveikti galimas darbuotojų laisvo judėjimo kliūtis ir skatinti ekonominę integraciją, išvengiant administracinių problemų, visų pirma kylančių darbuotojams ir įmonėms.

               (3)

               Esminės minėto Reglamento 12 straipsnio 1 dalies taikymo sąlygos – tiesioginis darbdavio ir jo samdomo darbuotojo ryšys ir darbdavio ryšiai su valstybe nare, kurioje jis yra įsisteigęs. Esminė minėto Reglamento 12 straipsnio 2 dalies taikymo sąlyga – tai, kad asmuo nuolat vykdo didelę įprastai vykdomos veiklos dalį toje valstybėje narėje, kurioje jis yra įsisteigęs.

               (4)

               Laikantis Reglamento (EEB) Nr. 1408/71 nuostatų, numatoma bendra komandiruotės trukmė negali viršyti 12 mėnesių ir atsiradus nenumatytoms aplinkybėms gali būti pratęsiama ne daugiau kaip 12 mėnesių. Laikantis Reglamento (EB) Nr. 883/2004 nuostatų, numatoma bendra komandiruotės trukmė negali būti ilgesnė negu 24 mėnesiai.

               (5)

               Bet kokiam nenutrūkstamos komandiruotės pratęsimui, kuris viršija Reglamentuose nustatytą ilgiausią komandiruotės trukmę, reikia susitarimo pagal Reglamento (EEB) Nr. 1408/71 17 straipsnį arba Reglamento (EB) Nr. 883/2004 16 straipsnį.

               (6)

               Reglamente (EB) Nr. 883/2004 nėra aiškių pereinamojo laikotarpio nuostatų dėl komandiruočių, vykusių pagal Reglamentus (EEB) Nr. 1408/71 ir (EB) Nr. 883/2004, laikotarpių sumavimo. Įstatymų leidėjas siekė padidinti maksimalią numatomos komandiruotės trukmę nuo 12 iki 24 mėnesių. Komandiruotės procedūra ir kitos sąlygos iš esmės nesikeitė.

               (7)

               Atsižvelgdama į teisinį senųjų ir naujųjų Reglamentų tęstinumą ir siekdama užtikrinti vieningą komandiruočių taisyklių taikymą pereinamuoju laikotarpiu nuo Reglamentų (EEB) Nr. 1408/71 iki (EB) Nr. 883/2004,
               Laikydamasi Reglamento (EB) Nr. 883/2004 71 straipsnio 2 dalyje nustatytų sąlygų,

         NUSPRENDĖ:

               1.

               Skaičiuojant nenutrūkstamų komandiruočių trukmę pagal Reglamentą (EB) Nr. 883/2004, atsižvelgti į visus komandiruočių pagal Reglamentą (EEB) Nr. 1408/71 laikotarpius, kad bendra nenutrūkstamos komandiruotės, atliktos galiojant abiems Reglamentams, trukmė neviršytų 24 mėnesių.

               2.

               Šis sprendimas skelbiamas Europos Sąjungos oficialiajame leidinyje. Jis taikomas nuo Reglamento (EB) Nr. 987/2009 įsigaliojimo dienos.

            Administracinės komisijos pirmininkė

         Lena MALMBERG

      (1)  OL L 166, 2004 4 30, p. 1.

      (2)  OL L 284, 2009 10 30, p. 1.

      (3)  OL L 149, 1971 7 5, p. 2.


title: 2011/597/ES: 2011 m. gegužės 10 d. Europos Parlamento sprendimas dėl Euratomo tiekimo agentūros 2009 finansinių metų sąskaitų uždarymo

text:
27.9.2011

               LT

               Europos Sąjungos oficialusis leidinys

               L 250/209

         EUROPOS PARLAMENTO SPRENDIMAS
   2011 m. gegužės 10 d.
   dėl Euratomo tiekimo agentūros 2009 finansinių metų sąskaitų uždarymo
   (2011/597/ES)
   EUROPOS PARLAMENTAS,

               —

               atsižvelgdamas į Euratomo tiekimo agentūros 2009 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Euratomo tiekimo agentūros 2009 finansinių metų galutinių metinių ataskaitų kartu su Agentūros atsakymais (1),

               —

               atsižvelgdamas į Tarybos 2011 m. vasario 15 d. rekomendaciją (05892/2011 – C7–0052/2011),

               —

               atsižvelgdamas į EB sutarties 276 straipsnį ir Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2008 m. vasario 12 d. Tarybos sprendimą 2008/114/EB, nustatantį Euratomo tiekimo agentūros įstatus (3), ypač į jo 8 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (4) 185 straipsnyje, ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir į VI priedą,

               —

               atsižvelgdamas į Biudžeto kontrolės komiteto pranešimą (A7–0144/2011),

               1.

               pritaria Euratomo tiekimo agentūros 2009 finansinių metų sąskaitų uždarymui;

               2.

               paveda Pirmininkui perduoti šį sprendimą Euratomo tiekimo agentūros generaliniam direktoriui, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

            Pirmininkas

         Jerzy BUZEK

            Generalinis sekretorius

         Klaus WELLE

      (1)  OL C 338, 2010 12 14, p. 6.

      (2)  OL L 248, 2002 9 16, p. 1.

      (3)  OL L 41, 2008 2 15, p. 15.

      (4)  OL L 357, 2002 12 31, p. 72.


title: 2010/222/: 2010 m. balandžio 19 d. Komisijos sprendimas dėl Europos Komisijos dalyvavimo Pasaulio bioenergijos partnerystės programoje

text:
20.4.2010

               LT

               Europos Sąjungos oficialusis leidinys

               L 98/12

         KOMISIJOS SPRENDIMAS
   2010 m. balandžio 19 d.
   dėl Europos Komisijos dalyvavimo Pasaulio bioenergijos partnerystės programoje
   (2010/222/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   kadangi:

               (1)

               Europos Sąjunga siekia energetikos sektoriuje nustatytų tikslų: didinti tiekimo saugumą ir didinant atsinaujinančiosios energijos vartojimą mažinti dėl energijos vartojimo išmetamų šiltnamio efektą sukeliančių dujų kiekį. Bioenergijai skirta svarbi atsinaujinančiosios energijos strategijos dalis. Sąjunga siekia, kad biomasė būtų gaminama tvariai, ir nustatė biodegalų ir skystųjų bioproduktų tvarumo kriterijus.

               (2)

               Komisija, bendradarbiaudama su tarptautiniais partneriais, įskaitant besivystančias šalis, aktyviai dalyvauja dialoguose energetikos klausimais ir plėtoja kitas bendradarbiavimo energetikos klausimais formas. Norint visapusiškai pasinaudoti bioenergijos teikiama nauda reikia, kad kitos šalys taip pat vykdytų ir tvariai įgyvendintų bioenergijos strategijas. Tvarią energijos gamybą gerokai paspartinti gali atitinkamos tarptautinės sistemos.

               (3)

               2005 m. priimtu Gleniglzo (angl. Gleneagles) veiksmų planu Didysis aštuonetas (G 8), siekdamas paremti platesnį ekonomiškai naudingą biomasės ir biodegalų naudojimą, visų pirma besivystančiose šalyse, pritarė, kad būtų pradėta įgyvendinti Pasaulinė bioenergijos partnerystės programa. Siekiant skatinti tvarų bioenergijos vartojimą, pagal Pasaulinę bioenergijos partnerystės programą sukurtos darbo grupės, spręsiančios su šiltnamio efektą sukeliančiomis dujomis susijusių metodikų ir tvarumo klausimus.

               (4)

               2007 m. balandžio 12 d. Pasaulinės bioenergijos partnerystės programos pirmininkas raštu kreipėsi į Europos Komisijos Pirmininką J. M. Barroso kviesdamas Komisiją prisijungti prie Pasaulinės bioenergijos partnerystės programos ir vėliau šį kvietimą pakartojo.

               (5)

               Dalyvaudama Pasaulinės bioenergijos partnerystės programoje Komisija galės geriau koordinuoti svarbią, su bioenergija ir atitinkamais tvarumo klausimais susijusią tarptautinę veiklą.

               (6)

               Pasaulinės bioenergijos partnerystės programa finansuojama iš narių įnašų. Tokie įnašai yra savanoriški, ir sprendimas dalyvauti neįpareigoja Komisijos mokėti finansinių įnašų į bendrus biudžetus,

         PRIĖMĖ ŠĮ SPRENDIMĄ:
   1 straipsnis
   Europos Komisija (toliau – Komisija) dalyvauja kaip partnerė Pasaulinės bioenergijos partnerystės programoje.
   2 straipsnis
   Už energetiką atsakingas Europos Komisijos narys arba jo paskirtas atstovas įgaliojamas Komisijos vardu pasirašyti Pasaulinės bioenergijos partnerystės programos nuostatus.

      Priimta Briuselyje 2010 m. balandžio 19 d.

            Komisijos vardu

         Günther OETTINGER

            Komisijos narys


title: 2015 m. liepos 13 d. Tarybos sprendimas (BUSP) 2015/1141, kuriuo iš dalies keičiamas Sprendimas 2012/392/BUSP dėl Europos Sąjungos BSGP misijos Nigeryje (EUCAP Sahel Niger)

text:
14.7.2015

               LT

               Europos Sąjungos oficialusis leidinys

               L 185/18

         TARYBOS SPRENDIMAS (BUSP) 2015/1141
   2015 m. liepos 13 d.
   kuriuo iš dalies keičiamas Sprendimas 2012/392/BUSP dėl Europos Sąjungos BSGP misijos Nigeryje (EUCAP Sahel Niger)
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį, 42 straipsnio 4 dalį ir 43 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2012 m. liepos 16 d. Taryba priėmė Sprendimą 2012/392/BUSP (1);

               (2)

               2014 m. liepos 22 d. Taryba priėmė Sprendimą 2014/482/BUSP (2), kuriuo Sprendimo 2012/392/BUSP taikymas pratęstas iki 2016 m. liepos 15 d. ir nustatyta orientacinė finansavimo suma iki 2015 m. liepos 15 d.;

               (3)

               2015 m. balandžio 23 d. Europos Vadovų Taryba įsipareigojo sustiprinti Sąjungos pajėgumus jūroje, užkirsti kelią nelegalios migracijos srautams ir sustiprinti vidaus solidarumą bei atsakomybę. Ji įsipareigojo didinti paramą Nigeriui, be kita ko, stebėti ir kontroliuoti sausumos sienas ir maršrutus, remdamasi šiuo metu vykdomomis BSGP operacijomis regione. Atsižvelgdamas į preliminarią strateginę apžvalgą Politinis ir saugumo komitetas 2015 m. gegužės 13 d. susitarė dėl naujo operacijos pobūdžio suderinant veiklą Niamėjuje su nuolatiniu buvimu Agadese;

               (4)

               Sprendimas 2012/392/BUSP turėtų būti iš dalies pakeistas siekiant laikotarpį, kuriam numatyta orientacinė finansavimo suma, pratęsti iki 2016 m. liepos 15 d. Trijų mėnesių laikotarpyje po šio sprendimo priėmimo orientacinė finansavimo suma bus peržiūrėta atsižvelgiant į tolesnį operacinį planavimą, susijusį su du aspektus apimančiu požiūriu suderinant sustiprintą veiklą Niamėjuje su nuolatiniu buvimu Agadese;

               (5)

               EUCAP Sahel Niger bus vykdoma aplinkybėmis, kurios gali pablogėti ir galėtų kliudyti pasiekti Europos Sąjungos sutarties 21 straipsnyje nustatytus Sąjungos išorės veiksmų tikslus,

         PRIĖMĖ ŠĮ SPRENDIMĄ:
   1 straipsnis
   Sprendimas 2012/392/BUSP iš dalies keičiamas taip:

               1)

               13 straipsnio 1 dalis pakeičiama taip:
               „1.   Orientacinė finansavimo suma, skirta su EUCAP Sahel Niger susijusioms išlaidoms padengti laikotarpiu nuo 2012 m. liepos 16 d. iki 2013 m. spalio 31 d., yra 8 700 000 EUR.
               Orientacinė finansavimo suma, skirta su EUCAP Sahel Niger susijusioms išlaidoms padengti laikotarpiu nuo 2013 m. lapkričio 1 d. iki 2014 m. liepos 15 d., yra 6 500 000 EUR.
               Orientacinė finansavimo suma, skirta su EUCAP Sahel Niger susijusioms išlaidoms padengti laikotarpiu nuo 2014 m. liepos 16 d. iki 2015 m. liepos 15 d., yra 9 155 000 EUR.
               Orientacinė finansavimo suma, skirta su EUCAP Sahel Niger susijusioms išlaidoms padengti laikotarpiu nuo 2015 m. liepos 16 d. iki 2016 m. liepos 15 d., yra 9 800 000 EUR.“

               2)

               13a straipsnis pakeičiamas taip:
               „13a straipsnis
               Projektų grupė
               1.   EUCAP Sahel Niger turi projektų grupę, kuri nustato ir įgyvendina projektus, kurie atitinka misijos tikslus ir kuriais sudaromos palankesnės sąlygos įgaliojimų vykdymui. EUCAP Sahel Niger prireikus sudaro palankesnes sąlygas valstybių narių ir trečiųjų valstybių pagal savo įgaliojimus įgyvendinamų projektų, kurie vykdomi su EUCAP Sahel Niger susijusiose srityse ir kuriais remiami jos tikslai, įgyvendinimui ir teikia su jais susijusias konsultacijas.
               2.   Laikantis 3 dalies, EUCAP Sahel Niger yra įgaliota naudotis ES ir valstybių narių ar trečiųjų valstybių finansiniais įnašais nustatytiems projektams, kuriais nuosekliai papildomi kiti EUCAP Sahel Niger veiksmai, įgyvendinti, jei tie projektai yra:

                           a)

                           numatyti šio sprendimo finansinėje pažymoje arba

                           b)

                           įtraukti įgaliojimų vykdymo laikotarpiu, misijos vadovo prašymu iš dalies pakeitus finansinę pažymą.

                     Komisijai ar toms valstybėms oficialiai pasiūlius, kad jų finansinius įnašus valdytų EUCAP Sahel Niger, EUCAP Sahel Niger sudaro susitarimą su Komisija ar tomis valstybėmis, kuriame visų pirma aptariamos konkrečios procedūros, skirtos nagrinėti bet kokius trečiųjų šalių pateiktus skundus dėl žalos, padarytos dėl EUCAP Sahel Niger veiksmų ar neveikimo naudojant tų valstybių suteiktas lėšas. Lėšas suteikiančios valstybės narės jokiomis aplinkybėmis negali Sąjungos ar vyriausiojo įgaliotinio laikyti atsakingais už EUCAP Sahel Niger veiksmus ar neveikimą naudojant iš tų valstybių gautas lėšas.
               3.   ES ar trečiųjų valstybių finansiniams įnašams į projektų grupę turi pritarti PSK.“

         2 straipsnis
   Šis sprendimas įsigalioja jo priėmimo dieną.
   Jis taikomas nuo 2015 m. liepos 16 d.

      Priimta Briuselyje 2015 m. liepos 13 d.

            Tarybos vardu

            Pirmininkas

         F. ETGEN

      (1)  2012 m. liepos 16 d. Tarybos sprendimas 2012/392/BUSP dėl Europos Sąjungos BSGP misijos Nigeryje (EUCAP Sahel Niger) (OL L 187, 2012 7 17, p. 48).

      (2)  2014 m. liepos 22 d. Tarybos sprendimas 2014/482/BUSP, kuriuo iš dalies keičiamas Sprendimas 2012/392/BUSP dėl Europos Sąjungos BSGP misijos Nigeryje (EUCAP Sahel Niger) (OL L 217, 2014 7 23, p. 31).


title: Europos Parlamento sprendimas sudaryti Bendrovės Equitable Life Assurance Society krizės tyrimo komitetą

text:
C 287 E/158           LT                              Europos Sąjungos oficialusis leidinys                                                2006 11 24

2006 m. sausio 18 d., trečiadienis

              P6_TA(2006)0011

              „Equitable Life Assurance Society“ krizės tyrimo komitetas

              Europos Parlamento sprendimas sudaryti Bendrovės „Equitable Life Assurance Society“ krizės
                                                  tyrimo komitetą

              Europos Parlamentas,

              — atsižvelgdamas į EB sutarties 193 straipsnį;

              — atsižvelgdamas į 1995 m. balandžio 19 d. Europos Parlamento, Tarybos ir Komisijos sprendimą
                95/167/EB, Euratomas, EAPB dėl išsamių Parlamento naudojimąsi tyrimo teise reglamentuojančių
                nuostatų (1);

              — atsižvelgdamas į Darbo tvarkos taisyklių 176 straipsnį;

              — atsižvelgdamas į 213 Europos Parlamento narių prašymą;

              — atsižvelgdamas į 2005 m. gruodžio 14 d. Pirmininkų sueigos sprendimą, kuriuo sutariama dėl principo
                sudaryti Tyrimo komitetą kaltinimams, išdėstytiems Arthuro White'o (Didžioji Britanija) peticijoje
                0611/2004 ir Equitable narių veiksmų grupės vardu Paulo Braithwaite'o (Didžioji Britanija) pateiktoje
                peticijoje 0029/2005 bei kitose peticijose, kurias pateikė Vokietijos ir Airijos gyventojai, ir kurios siejosi
                su bendrovės Equitable Life Assurance Society veikla, ištirti;

              1. nusprendžia sudaryti Tyrimo komitetą ištirti įtariamus pažeidimus arba netinkamą administravimą
              taikant Bendrijos teisę, susijusius su Equitable Life Assurance Society krize, nepažeidžiant nacionalinių ar
              Bendrijos teismų kompetencijos;

              2.   nusprendžia, kad Tyrimo komitetas:

              — ištirs tariamus Jungtinės Karalystės kompetentingų institucijų padarytus pažeidimus ar netinkamą admi-
                nistravimą taikant Direktyvą 92/96/EEB (2), kuri yra kodifikuota Direktyva 2002/83/EB (3), Equitable Life
                Assurance Society atžvilgiu ypač dėl teisinio režimo ir dėl draudimo įmonių finansinės padėties, įskaitant
                jų mokumo būklę, pakankamų techninių atidėjimų formavimą ir tų atidėjimų padengimą suderintu
                turtu;

              — dėl to įvertins, ar Komisija tinkamai atliko savo pareigą prižiūrėti, ar tinkamai ir laiku perkeliama Bend-
                rijos teisė, ir nustatys, ar sisteminiai trūkumai prisidėjo prie susidariusios padėties;

              — įvertins kaltinimus, kad Jungtinės Karalystės reglamentavimo institucijos daugelį metų (ir bent jau nuo
                1989 m.) nesugebėjo apsaugoti apdraustųjų asmenų interesų, neatlikdamos apskaitos ir padengimo bei
                Equitable Life Assurance Society finansinės padėties griežtos priežiūros;

              (1) OL L 113, 1995 5 19, p. 1.
              (2) 1992 m. lapkričio 10 d. Tarybos direktyva 92/96/EEB dėl įstatymų ir kitų teisės aktų, susijusių su tiesioginiu gyvybės
                  draudimu, suderinimo, iš dalies pakeičianti Direktyvas 79/267/EEB ir 90/619/EEB (trečioji gyvybės draudimo direk-
                  tyva) (OL L 360, 1992 12 9, p. 1).
              (3) 2002 m. lapkričio 5 d. Europos Parlamento ir Tarybos direktyva 2002/83/EB dėl gyvybės draudimo (OL L 345,
                  2002 12 19, p. 1). Direktyva su paskutiniais pakeitimais, padarytais Direktyva 2005/68/EB, OL L 323, 2005 12 9,
                  p. 1.
 ---pagebreak--- 2006 11 24           LT                              Europos Sąjungos oficialusis leidinys                                  C 287 E/159

                                                                                2006 m. sausio 18 d., trečiadienis

             — įvertins Europos piliečių, kurie nėra Jungtinės Karalystės piliečiai, pateiktų skundų statusą ir teisių
               gynimo būdų pagal Jungtinės Karalystės bei ES teisę tinkamumą apdraustiems asmenims iš kitų vals-
               tybių narių;

             — pateiks pasiūlymus, kurie Tyrimo komiteto nuomone būtų reikalingi;

             3. nusprendžia, kad Tyrimo komitetas per keturis mėnesius nuo savo veikos pradžios Parlamentui
             pateikia preliminarią ataskaitą, siekiant galutinę ataskaitą parengti per 12 mėnesių nuo šio sprendimo
             priėmimo;

             4.   nusprendžia, kad Tyrimo komitetą sudarys 22 Europos Parlamento nariai.

             P6_TA(2006)0012

             Laikinasis komitetas numanomam CŽV vykdytam kalinių gabenimui ir
             neteisėtam kalinimui Europos šalyse tirti

             Europos Parlamento sprendimas sudaryti Laikinąjį komitetą numanomam CŽV vykdytam kalinių
                                 gabenimui ir neteisėtam kalinimui Europos šalyse tirti

             Europos Parlamentas,

             — atsižvelgdamas į Europos Sąjungos ištikimybę laisvės, demokratijos, pagarbos žmogaus teisėms bei
               pagrindinėms laisvėms ir teisinės valstybės principams, kaip nurodoma Europos Sąjungos sutarties
               preambulėje ir šios sutarties 6 ir 7 straipsniuose,

             — atsižvelgdamas į tai, kad remiantis Europos Bendrijų Teisingumo Teismo praktika pagrindinių teisių
               apsauga yra ir Bendrijos konstitucinės santvarkos dalis,

             — atsižvelgdamas į tai, kad žmogaus orumo apsauga yra vienas iš svarbiausių Europos Sąjungos pagrin-
               dinių teisių chartijos, kurią institucijos paskelbė 2000 m. gruodžio 7 d., tikslų ir kad ši pagrindinė
               vertybė būtų išniekinta, jei su asmenimis būtų elgiamasi žiauriai, nežmoniškai arba žeminančiai dėl
               nesvarbu kokių priežasčių, ES valstybėms narėms ir institucijoms esant tiesiogiai arba netiesiogiai už tai
               atsakingoms,

             — atsižvelgdamas į savo 2005 m. gruodžio 15 d. rezoliuciją dėl numanomo Europos valstybių panaudo-
               jimo CŽV neteisėtai gabenant ir laikant kalinius (1), kurioje, atsižvelgiant į Europos Tarybos atliekamą
               tyrimą, nurodoma, kad reikia įkurti Europos Parlamento laikinąjį komitetą, padėsiantį atlikti šį tyrimą,
               ypač dėl to, kad įpainiotos valstybės narės,

             — atsižvelgdamas į savo Darbo tvarkos taisyklių 175 straipsnį,

             (1) Priimti tekstai, P6_TA(2005)0529.


title: 2013/80/ES: 2013 m. vasario 13 d. Komisijos sprendimas, kuriuo baigiamas antidempingo tyrimas dėl importuojamų buvusiosios Jugoslavijos Respublikos Makedonijos, Turkijos ir Ukrainos kilmės suvirintų vamzdžių, vamzdelių ir tuščiavidurių profilių, kvadratinio ar stačiakampio skerspjūvio, iš geležies, išskyrus ketų, arba iš plieno, išskyrus nerūdijantį plieną

text:
14.2.2013

               LT

               Europos Sąjungos oficialusis leidinys

               L 43/36

         KOMISIJOS SPRENDIMAS
   2013 m. vasario 13 d.
   kuriuo baigiamas antidempingo tyrimas dėl importuojamų buvusiosios Jugoslavijos Respublikos Makedonijos, Turkijos ir Ukrainos kilmės suvirintų vamzdžių, vamzdelių ir tuščiavidurių profilių, kvadratinio ar stačiakampio skerspjūvio, iš geležies, išskyrus ketų, arba iš plieno, išskyrus nerūdijantį plieną
   (2013/80/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. lapkričio 30 d. Tarybos reglamentą (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau – pagrindinis reglamentas), ypač į jo 9 straipsnį,
   pasikonsultavusi su Patariamuoju komitetu,
   kadangi:
   A.   PROCEDŪRA

               (1)

               2012 m. vasario 16 d. Europos Komisija (toliau – Komisija) gavo skundą dėl, kaip įtariama, žalingo dempingo, susijusio su importuojamais buvusiosios Jugoslavijos Respublikos Makedonijos, Turkijos ir Ukrainos (toliau – nagrinėjamosios šalys) kilmės suvirintais vamzdžiais, vamzdeliais ir tuščiaviduriais profiliais, kvadratinio ar stačiakampio skerspjūvio, iš geležies, išskyrus ketų, arba iš plieno, išskyrus nerūdijantį plieną (toliau – tuščiaviduriai profiliai).

               (2)

               Skundas pateiktas Sąjungos gamintojų (toliau – skundo pateikėjai), kurie pagamina daugiau negu 25 % visų Sąjungoje pagaminamų tuščiavidurių profilių. Skunde buvo pateikta dempingo ir importo dempingo kaina daromos materialinės žalos prima facie įrodymų, kurių pakako antidempingo tyrimui inicijuoti.

               (3)

               Komisija, pasikonsultavusi su Patariamuoju komitetu, pranešimu Europos Sąjungos oficialiajame leidinyje
                   (2) paskelbė apie antidempingo tyrimo dėl tam tikrų nagrinėjamųjų šalių kilmės tuščiavidurių profilių importo inicijavimą.

               (4)

               Komisija išsiuntė klausimynus Sąjungos pramonės atstovams, nagrinėjamųjų šalių eksportuojantiems gamintojams, taip pat buvusiosios Jugoslavijos Respublikos Makedonijos, Turkijos ir Ukrainos importuotojams ir valdžios institucijoms. Suinteresuotosioms šalims buvo suteikta galimybė per pranešime apie inicijavimą nustatytą terminą pareikšti nuomonę raštu ir pateikti prašymą išklausyti.

               (5)

               Visos suinteresuotosios šalys, kurios to prašė ir nurodė svarbias priežastis, dėl kurių reikėtų jas išklausyti, buvo išklausytos.

         B.   SKUNDO ATSIĖMIMAS IR TYRIMO NUTRAUKIMAS

               (6)

               2012 m. lapkričio 23 d. raštu Komisijai skundo pateikėjai oficialiai atsiėmė skundą.

               (7)

               Pagal pagrindinio reglamento 9 straipsnio 1 dalį tyrimas gali būti nutraukiamas, jei skundas atsiimamas ir jeigu nutraukiant tyrimą neprieštaraujama Sąjungos interesams.

               (8)

               Komisija nusprendė, kad šis tyrimas turėtų būti nutrauktas, nes jį atliekant nebuvo nustatyta jokių motyvų ar aplinkybių, įrodančių, kad nutraukus tyrimą būtų pažeisti Sąjungos interesai.

               (9)

               Apie tai pranešta suinteresuotosioms šalims ir suteikta galimybė teikti pastabas. Pastabų, kad tyrimo nutraukimas prieštarautų Sąjungos interesams, negauta.

               (10)

               Todėl Komisija daro išvadą, kad antidempingo tyrimas dėl į Sąjungą importuojamų buvusiosios Jugoslavijos Respublikos Makedonijos, Turkijos ir Ukrainos kilmės tuščiavidurių profilių turėtų būti nutrauktas nenustatant priemonių,

         PRIĖMĖ ŠĮ SPRENDIMĄ:
   1 straipsnis
   Antidempingo tyrimas dėl importuojamų buvusiosios Jugoslavijos Respublikos Makedonijos, Turkijos ir Ukrainos kilmės suvirintų vamzdžių, vamzdelių ir tuščiavidurių profilių, kvadratinio ar stačiakampio skerspjūvio, iš geležies, išskyrus ketų, arba iš plieno, išskyrus nerūdijantį plieną, kurių KN kodai šiuo metu yra 7306 61 92 ir 7306 61 99, nutraukiamas.
   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2013 m. vasario 13 d.

            Komisijos vardu

            Pirmininkas

         José Manuel BARROSO

      (1)  OL L 343, 2009 12 22, p. 51.

      (2)  OL C 96, 2012 3 31, p. 13.


title: 2014/898/BUSP: 2014 m. gruodžio 4 d. Politinio ir saugumo komiteto sprendimas BiH/22/2014 dėl Europos Sąjungos karinės operacijos Bosnijoje ir Hercegovinoje ES pajėgų vado skyrimo, kuriuo panaikinamas Sprendimas BiH/19/2012

text:
13.12.2014

               LT

               Europos Sąjungos oficialusis leidinys

               L 358/17

         POLITINIO IR SAUGUMO KOMITETO SPRENDIMAS BiH/22/2014
   2014 m. gruodžio 4 d.
   dėl Europos Sąjungos karinės operacijos Bosnijoje ir Hercegovinoje ES pajėgų vado skyrimo, kuriuo panaikinamas Sprendimas BiH/19/2012

      (2014/898/BUSP)

   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 38 straipsnio trečią pastraipą,
   atsižvelgdamas į 2004 m. liepos 12 d. Tarybos bendruosius veiksmus 2004/570/BUSP dėl Europos Sąjungos karinės operacijos Bosnijoje ir Hercegovinoje (1), ypač į jų 6 straipsnio 1 dalį,
   kadangi:

               (1)

               pagal Bendrųjų veiksmų 2004/570/BUSP 6 straipsnio 1 dalį Taryba įgaliojo Politinį ir saugumo komitetą (toliau – PSK) priimti vėlesnius sprendimus dėl ES pajėgų vado skyrimo;

               (2)

               2012 m. lapkričio 27 d. PSK priėmė Sprendimą BiH/19/2012 (2), kuriuo generolas majoras Dieter HEIDECKER paskirtas Europos Sąjungos karinės operacijos Bosnijoje ir Hercegovinoje ES pajėgų vadu;

               (3)

               ES operacijos vadas rekomendavo naujuoju Europos Sąjungos karinės operacijos Bosnijoje ir Hercegovinoje ES pajėgų vadu skirti generolą majorą Johann LUIF, pakeisiantį generolą majorą Dieter HEIDECKER;

               (4)

               ES karinis komitetas pritarė rekomendacijai;

               (5)

               todėl Sprendimas BiH/19/2012 turėtų būti panaikintas;

               (6)

               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 5 straipsnį Danija nedalyvauja rengiant ir įgyvendinant su gynyba susijusius Sąjungos sprendimus bei veiksmus;

               (7)

               2002 m. gruodžio 12–13 d. Kopenhagos Europos Vadovų Taryba priėmė deklaraciją, kurioje pareiškė, kad „Berlin plus“ susitarimai bus taikomi ir įgyvendinami tik tose Sąjungos valstybėse narėse, kurios taip pat yra NATO narės arba „Partnerystės taikos labui“ šalys ir kurios dėl to yra sudariusios dvišalius saugumo susitarimus su NATO,

         PRIĖMĖ ŠĮ SPRENDIMĄ:
   1 straipsnis
   Majoras generolas Johann LUIF skiriamas Europos Sąjungos karinės operacijos Bosnijoje ir Hercegovinoje ES pajėgų vadu nuo 2014 m. gruodžio 15 d.
   2 straipsnis
   Sprendimas BiH/19/2012 panaikinamas.
   3 straipsnis
   Šis sprendimas įsigalioja 2014 m. gruodžio 15 d.

      Priimta Briuselyje 2014 m. gruodžio 4 d.

            Politinio ir saugumo komiteto vardu

            Pirmininkas

         W. STEVENS

      (1)  OL L 252, 2004 7 28, p. 10.

      (2)  2012 m. lapkričio 27 d. Politinio ir saugumo komiteto sprendimas BiH/19/2012 dėl Europos Sąjungos karinės operacijos Bosnijoje ir Hercegovinoje ES pajėgų vado skyrimo (OL L 333, 2012 12 5, p. 45).


title: 2015 m. spalio 5 d. Tarybos sprendimas (BUSP) 2015/1780, kuriuo iš dalies keičiamas Sprendimas 2012/392/BUSP dėl Europos Sąjungos BSGP misijos Nigeryje (EUCAP Sahel Niger)

text:
6.10.2015

               LT

               Europos Sąjungos oficialusis leidinys

               L 259/21

         TARYBOS SPRENDIMAS (BUSP) 2015/1780
   2015 m. spalio 5 d.
   kuriuo iš dalies keičiamas Sprendimas 2012/392/BUSP dėl Europos Sąjungos BSGP misijos Nigeryje (EUCAP Sahel Niger)
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį, 42 straipsnio 4 dalį ir 43 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2012 m. liepos 16 d. Taryba priėmė Sprendimą 2012/392/BUSP (1);

               (2)

               2014 m. liepos 22 d. Taryba priėmė Sprendimą 2014/482/BUSP (2), kuriuo Sprendimo 2012/392/BUSP taikymas pratęstas iki 2016 m. liepos 15 d. ir nustatyta orientacinė finansavimo suma iki 2015 m. liepos 15 d.;

               (3)

               2015 m. liepos 13 d. Taryba priėmė Sprendimą (BUSP) 2015/1141 (3), kuriame nustatyta orientacinė finansavimo suma iki 2016 m. liepos 15 d. Tame sprendime Taryba pabrėžė, kad orientacinė finansavimo suma turėtų būti peržiūrėta per tris mėnesius nuo to sprendimo priėmimo, atsižvelgiant į tolesnį operacinį planavimą, susijusį su du aspektus apimančiu požiūriu, suderinant sustiprintą veiklą Niamėjuje su nuolatiniu buvimu Agadese;

               (4)

               atsižvelgiant į tolesnį operacinį planavimą, turėtų būti peržiūrėta 2015 m. liepos 16 d. – 2016 m. liepos 15 d. orientacinė finansavimo suma;

               (5)

               EUCAP Sahel Niger bus vykdoma aplinkybėmis, kurios gali pablogėti ir galėtų kliudyti pasiekti Europos Sąjungos sutarties 21 straipsnyje nustatytus Sąjungos išorės veiksmų tikslus,

         PRIĖMĖ ŠĮ SPRENDIMĄ:
   1 straipsnis
   Tarybos sprendimo 2012/392/BUSP 13 straipsnio 1 ir 2 dalys pakeičiamos taip:

      „1.   Orientacinė finansavimo suma, skirta su EUCAP Sahel Niger susijusioms išlaidoms padengti laikotarpiu nuo 2012 m. liepos 16 d. iki 2013 m. spalio 31 d., yra 8 700 000 EUR.
      Orientacinė finansavimo suma, skirta su EUCAP Sahel Niger susijusioms išlaidoms padengti laikotarpiu nuo 2013 m. lapkričio 1 d. iki 2014 m. liepos 15 d., yra 6 500 000 EUR.
      Orientacinė finansavimo suma, skirta su EUCAP Sahel Niger susijusioms išlaidoms padengti laikotarpiu nuo 2014 m. liepos 16 d. iki 2015 m. liepos 15 d., yra 9 155 000 EUR.
      Orientacinė finansavimo suma, skirta su EUCAP Sahel Niger susijusioms išlaidoms padengti laikotarpiu nuo 2015 m. liepos 16 d. iki 2016 m. liepos 15 d., yra 18 400 000 EUR.
      2.   Visos išlaidos tvarkomos pagal Sąjungos bendrajam biudžetui taikomas taisykles ir procedūras. EUCAP SAHEL NIGER viešojo pirkimo sutarčių skyrimo procedūrose fiziniai ir juridiniai asmenys dalyvauja be apribojimų. Be to, EUCAP SAHEL NIGER perkamoms prekėms netaikomos jokios kilmės taisyklės.“

   2 straipsnis
   Šis sprendimas įsigalioja jo priėmimo dieną.

      Priimta Liuksemburge 2015 m. spalio 5 d.

            Tarybos vardu

            Pirmininkas

         N. SCHMIT

      (1)  2012 m. liepos 16 d. Tarybos sprendimas 2012/392/BUSP dėl Europos Sąjungos BSGP misijos Nigeryje (EUCAP Sahel Niger) (OL L 187, 2012 7 17, p. 48).

      (2)  2014 m. liepos 22 d. Tarybos sprendimas 2014/482/BUSP, kuriuo iš dalies keičiamas Sprendimas 2012/392/BUSP dėl Europos Sąjungos BSGP misijos Nigeryje (EUCAP Sahel Niger) (OL L 217, 2014 7 23, p. 31).

      (3)  2015 m. liepos 13 d. Tarybos sprendimas (BUSP) 2015/1141, kuriuo iš dalies keičiamas Sprendimas 2012/392/BUSP dėl Europos Sąjungos BSGP misijos Nigeryje (EUCAP Sahel Niger) (OL L 185, 2015 7 14, p. 18).


title: 2016 m. gegužės 19 d. Tarybos sprendimas (BUSP) 2016/785, kuriuo iš dalies keičiamas Sprendimas 2013/183/BUSP dėl ribojamųjų priemonių Korėjos Liaudies Demokratinei Respublikai

text:
20.5.2016

               LT

               Europos Sąjungos oficialusis leidinys

               L 131/73

         TARYBOS SPRENDIMAS (BUSP) 2016/785
   2016 m. gegužės 19 d.
   kuriuo iš dalies keičiamas Sprendimas 2013/183/BUSP dėl ribojamųjų priemonių Korėjos Liaudies Demokratinei Respublikai
   EUROPOS SĄJUNGOS TARYBA,
   atsižvelgdama į Europos Sąjungos sutartį,
   atsižvelgdama į 2013 m. balandžio 22 d. Tarybos sprendimą 2013/183/BUSP dėl ribojamųjų priemonių Korėjos Liaudies Demokratinei Respublikai, kuriuo panaikinamas Sprendimas 2010/800/BUSP (1), ypač į jo 19 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2013 m. balandžio 22 d. Taryba priėmė Sprendimą 2013/183/BUSP;

               (2)

               atsižvelgiant į padėties sunkumą Korėjos Liaudies Demokratinėje Respublikoje, į Sprendimo 2013/183/BUSP II priede pateiktą fizinių ir juridinių asmenų, subjektų ir įstaigų, kuriems taikomos ribojamosios priemonės, sąrašą reikėtų įtraukti dar aštuoniolika asmenų ir vieną subjektą. Įrašai, susiję su dviem asmenimis, kurie įtraukti į tą priedą, taip pat turėtų būti atnaujinami;

               (3)

               todėl Sprendimo 2013/183/BUSP II priedas turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimo 2013/183/BUSP II priedas iš dalies keičiamas taip, kaip nustatyta šio sprendimo priede.
   2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje 2016 m. gegužės 19 d.

            Tarybos vardu

            Pirmininkas

         A.G. KOENDERS

      (1)  OL L 111, 2013 4 23, p. 52.

      PRIEDAS

                  1)

                  Į Sprendimo 2013/183/BUSP II priedo I dalies A punkte pateiktą asmenų ir subjektų, atsakingų už KLDR vykdomas branduolinių, balistinių raketų ar kitų masinio naikinimo ginklų programas, arba asmenys ar subjektai, veikiantys minėtų asmenų ar subjektų vardu arba jų nurodymu, arba subjektai, kuriuos tie asmenys ar subjektai nuosavybės teise valdo arba kontroliuoja, kuriems taikomos ribojamosios priemonės, sąrašą įtraukiami toliau išvardyti asmenys:

                              Vardas, pavardė
                              (ir galimi alias)

                              Identifikuojamoji informacija

                              Įtraukimo į sąrašą priežastys

                              15.

                              CHOE Kyong-song

                              KLDR armijos generolas pulkininkas. Svarbiausio KLDR nacionalinio gynybos organo – Korėjos darbininkų partijos Vyriausiosios karo komisijos buvęs narys. Kaip toks – atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą.

                              16.

                              CHOE Yong-ho

                              KLDR armijos generolas pulkininkas. Svarbiausio KLDR nacionalinio gynybos organo – Korėjos darbininkų partijos Vyriausiosios karo komisijos buvęs narys. Oro pajėgų vadas. Kaip toks – atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą.

                              17.

                              HONG Sung-Mu
                              (alias HUNG Sung Mu)

                              Gim. data: 1942 1 1

                              Ginklų pramonės departamento (MBID) direktoriaus pavaduotojas. Atsakingas už programų, susijusių su įprastine ginkluote ir raketomis, įskaitant balistines raketas, plėtojimą. Vienas iš pagrindinių asmenų, atsakingų už branduolinių ginklų pramoninio vystymo programas. Kaip toks – atsakingas už KLDR vykdomas branduolinių, balistinių raketų ar kitų masinio naikinimo ginklų programas.

                              18.

                              JO Chun Ryong
                              (alias CHO Chun Ryo'ng, JO Chun-Ryong, JO Cho Ryong)

                              Gim. data: 1960 4 4

                              Antrojo ekonomikos komiteto (SEC) vadovas (nuo 2014 m.) ir atsakingas už KLDR ginklų gamyklų ir gamybos vietų valdymą. SEC įtrauktas į sąrašą pagal JT Saugumo Tarybos Rezoliuciją 2270 (2016) dėl jo veiklos, susijusios su KLDR raketų programos pagrindiniais aspektais, jo atsakomybės dėl KLDR balistinių raketų gamybos priežiūros ir dėl vadovavimo KOMID – pagrindinio KLDR ginklų prekybos subjekto – veiklai. Nacionalinės gynybos komisijos narys. Dalyvavo keliose su balistinėmis raketomis susijusiose programose. Kaip toks – atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą.

                              19.

                              JO Kyongchol

                              KLDR armijos generolas. Svarbiausio KLDR nacionalinio gynybos organo – Korėjos darbininkų partijos Vyriausiosios karo komisijos buvęs narys. Karinio saugumo vadovybės vadas. Kaip toks – atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą.

                              20.

                              KIM Chun-sam

                              Generolas leitenantas, svarbiausio KLDR nacionalinio gynybos organo – Korėjos darbininkų partijos Vyriausiosios karo komisijos buvęs narys. KLDR karinio štabo operacijų skyriaus direktorius ir karinio štabo vado pirmasis pavaduotojas. Kaip toks – atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą.

                              21.

                              KIM Chun-sop

                              Svarbiausio KLDR nacionalinio gynybos organo – Nacionalinės gynybos komisijos narys. Kaip toks – atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą.

                              22.

                              KIM Jong-gak

                              Gim. data: 1941 7 20
                              Gim. vieta: Pyongyang

                              KLDR armijos vicemaršalas, svarbiausio KLDR nacionalinio gynybos organo – Korėjos darbininkų partijos Vyriausiosios karo komisijos buvęs narys. Kaip toks – atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą.

                              23.

                              KIM Rak Kyom
                              (alias KIM Rak-gyom)

                              Keturių žvaigždučių generolas, Strateginių pajėgų (aka Strateginių raketų pajėgos) vadas, kuris kaip pranešta šiuo metu vadovauja 4 strateginiams ir taktiniams raketų skyriams, įskaitant KN08 (ICBM) brigadą. Jungtinės Valstijos Strategines pajėgas įtraukė į sąrašą dėl jų veiklos, dėl kurios materialiai buvo prisidėta prie masinio naikinimo ginklų platinimo ar jų pristatymo priemonių. Svarbiausio KLDR nacionalinio gynybos organo – Korėjos darbininkų partijos Vyriausiosios karo komisijos buvęs narys. Žiniasklaidos pranešimuose nurodoma, kad KIM su KIM Jung Un balandžio mėn. lankėsi testuojant 2016 ICBM variklį. Kaip toks – atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą.

                              24.

                              KIM Won-hong

                              Gim. data: 1945 1 7
                              Gim. vieta: Pyongyang
                              Paso nr.: 745310010

                              Generolas, Valstybės saugumo departamento direktorius. Valstybės saugumo ministras. Svarbiausių KLDR nacionalinių gynybos organų – Korėjos darbininkų partijos Vyriausiosios karo komisijos ir Nacionalinės gynybos komisijos narys. Kaip toks – atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą.

                              25.

                              PAK Jong-chon

                              KLDR armijos generolas pulkininkas, Korėjos liaudies ginkluotųjų pajėgų vadas, Ugniagesių vadovybės departamento štabo viršininkas ir direktorius. Karinio štabo viršininkas ir Artilerijos vadovavimo departamento direktorius. Svarbiausio KLDR nacionalinio gynybos organo – Korėjos darbininkų partijos Vyriausiosios karo komisijos buvęs narys. Kaip toks – atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą.

                              26.

                              RI Jong-su

                              Viceadmirolas. Svarbiausio nacionalinių gynybos klausimų KLDR organo – Korėjos darbininkų partijos Vyriausiosios karo komisijos buvęs narys. Korėjos karinių jūrų pajėgų, kurios dalyvauja plėtojant balistinių raketų programas ir KLDR karinių jūrų pajėgų branduolinius pajėgumus, vyriausiasis vadas. Kaip toks – atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą.

                              27.

                              SON Chol-ju

                              Korėjos liaudies ginkluotųjų pajėgų generolas pulkininkas ir oro bei priešlėktuvinių pajėgų, prižiūrinčių modernių priešlėktuvinių raketų vystymą, politinis direktorius. Kaip toks – atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą.

                              28.

                              YUN Jong-rin

                              Generolas, svarbiausių KLDR nacionalinių gynybos organų – Korėjos darbininkų partijos Vyriausiosios karo komisijos buvęs narys ir Nacionalinės gynybos komisijos buvęs narys. Kaip toks – atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą.

                              29.

                              PAK Yong-sik

                              Keturių žvaigždučių generolas, Valstybės saugumo departamento narys, gynybos ministras. Svarbiausių KLDR nacionalinių gynybos organų – Korėjos darbininkų partijos Vyriausiosios karo komisijos ir Nacionalinės gynybos komisijos narys. Dalyvavo 2016 m. kovo mėn. įvykdytuose balistinių raketų bandymuose. Kaip toks – atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą.

                              30.

                              HONG Yong Chil

                                 Munitions Industry Department (MID) (Amunicijos pramonės departamentas) direktoriaus pavaduotojas. Amunicijos pramonės departamentas, JT Saugumo Tarybos 2016 m. kovo 2 d. įtraukas į sąrašą, yra susijęs su pagrindiniais KLDR raketų programos aspektais. MID yra atsakingas už KLDR balistinių raketų kūrimo, įskaitant Taepo Dong-2, ginklų gamybos bei tyrimų ir plėtros programų priežiūrą. Antrasis ekonomikos komitetas ir Antroji gamtos mokslų akademija – taip pat įtraukti į sąrašą 2010 m. rugpjūčio mėn. – yra pavaldūs MID. Pastaraisiais metais MID kūrė KN08 sausumos keliais judančią ICBM. HONG lydėjo KIM Jong Un į susitikimus, susijusius su KLDR branduolinių ir balistinių raketų programų vystymu, ir tokiu būdu vaidino svarbų vaidmenį KLDR 2016 m. sausio 6 d. branduolinio testo atveju. Korėjos darbininkų partijos centrinio komiteto direktoriaus pavaduotojas. Kaip toks – atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą.

                              31.

                              RI Hak Chol
                              (alias RI Hak Chul, RI Hak Cheol)

                              Gim. data: 1963 1 19 ar 1966 5 8
                              Pasų Nr.: 381320634, PS-563410163

                                 Green Pine Associated Corporation (Green Pine) prezidentas. Pagal JT Sankcijų komitetą „Green Pine perėmė daug veiklos iš Korea Mining Development Trading Corporation (KOMID). KOMID Komitetas į sąrašą įtraukė 2009 m. balandžio mėn. ir ji yra pagrindinė prekiautoja ginklais ir prekių bei įrangos, susijusios su balistinių raketų ir įprastine ginkluote, pagrindinė eksportuotoja.Green Pine taip pat atsakinga už maždaug pusę KLDR eksportuojamų ginklų ir susijusių medžiagų. Green Pine įtraukta į sąrašą dėl sankcijų už ginklų ar susijusių medžiagų eksportą iš Šiaurės Korėjos. Green Pine specializacija – karinių jūrų laivų ir ginkluotės, pavyzdžiui, povandeninių laivų, karinių laivų ir raketinių sistemų gamyba; Green Pine eksportavo torpedas ir teikė techninę pagalbą su gynyba susijusioms Irano įmonėmis.“Green Pine Jungtinių Tautų Saugumo Taryba įtraukė į sąrašą.

                              32.

                              YUN Chang Hyok

                              Gim. data: 1965 8 9

                                 Satellite Control Centre (Palydovų kontrolės centras), Nacionalinės oro erdvės plėtros administracijos (NADA) direktoriaus pavaduotojas. NADA taikomos sankcijos pagal JT Saugumo Tarybos Rezoliuciją 2270 (2016) dėl jos veiklos KLDR plėtojant kosmoso mokslą ir technologijas, įskaitant palydovų paleidimus ir nešančias raketas. JT Saugumo Tarybos Rezoliucija 2270 (2016) pasmerkiama KLDR dėl palydovo paleidimo 2016 m. vasario 7 d. naudojant balistinių reketų technologijas ir dėl to rimto rezoliucijų 1718 (2006), 1874 (2009), 2087 (2013) ir 2094 (2013) pažeidimo. Kaip toks – atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą.

                  2)

                  Į Sprendimo 2013/183/BUSP II priedo I dalies B punkte pateiktą subjektų atsakingų už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą, kuriems taikomos ribojamosios priemonės, sąrašą įtraukiamas toliau nurodytas subjektas:

                              Pavadinimas
                              (ir galimi alias)

                              Identifikuojamoji informacija

                              Įtraukimo į sąrašą priežastys

                              13.

                              Strategic Rocket Forces

                              KLDR nacionalinėse ginkluotosiose pajėgose šis subjektas dalyvauja balistinių raketų ar kitų masinio naikinimo ginklų programų rengimo ir operatyvinio įgyvendinimo procese.

                  3)

                  Sprendimo 2013/183/BUSP II priedo I dalies A punkte pateiktame asmenų ir subjektų, atsakingų už KLDR vykdomas branduolinių, balistinių raketų ar kitų masinio naikinimo ginklų programas, arba asmenys ar subjektai, veikiantys minėtų asmenų ar subjektų vardu arba jų nurodymu, arba subjektai, kuriuos tie asmenys ar subjektai nuosavybės teise valdo arba kontroliuoja, kuriems taikomos ribojamosios priemonės, sąraše pakeičiami įrašai, susiję su toliau nurodytais asmenimis:

                              Pavadinimas
                              (ir galimi alias)

                              Identifikuojamoji informacija

                              Įtraukimo į sąrašą priežastys

                              3.

                              CHU Kyu-Chang
                              (alias JU Kyu-Chang)

                              Gim. data: 1928 11 25
                              Gim. vieta: South Hamgyo'ng Province

                              Svarbiausio KLDR nacionalinio gynybos organo – Nacionalinės gynybos komisijos narys. Buvęs Korėjos darbininkų partijos Centrinio komiteto šaudmenų departamento direktorius. Kaip toks – atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą.

                              8.

                              PAEK Se-bong

                              Gim. metai:1946

                              Buvęs Korėjos darbininkų partijos Centrinio komiteto Antrojo ekonomikos komiteto (atsakingo už balistines programas) prezidentas. Nacionalinės gynybos komisijos narys.


title: 2010/118/CFSP: 2010 m. vasario 25 d. Tarybos sprendimas 2010/118/BUSP dėl Europos Sąjungos specialiojo įgaliotinio Kosove įgaliojimų termino pratęsimo

text:
26.2.2010

               LT

               Europos Sąjungos oficialusis leidinys

               L 49/22

         TARYBOS SPRENDIMAS 2010/118/BUSP
   2010 m. vasario 25 d.
   dėl Europos Sąjungos specialiojo įgaliotinio Kosove (1) įgaliojimų termino pratęsimo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį, 31 straipsnio 2 dalį ir 33 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               1999 m. birželio 10 d. Jungtinių Tautų Saugumo Taryba priėmė Rezoliuciją 1244.

               (2)

               2006 m. rugsėjo 15 d. Taryba priėmė Bendruosius veiksmus 2006/623/BUSP (2) dėl grupės įsteigimo siekiant prisidėti prie galimo Tarptautinio civilinio biuro Kosove, įskaitant Europos Sąjungos specialiojo įgaliotinio pareigybę, įsteigimo parengiamųjų darbų (TCB/ES specialiojo įgaliotinio parengiamoji grupė).

               (3)

               2007 m. gruodžio 13 ir 14 d. susitikime Europos Vadovų Taryba pabrėžė, kad Europos Sąjunga (ES) yra pasirengusi atlikti vieną pagrindinių vaidmenų stiprinant stabilumą regione ir įgyvendinant sprendimą, apibrėžiantį Kosovo ateities statusą. Ji pareiškė, kad Sąjunga yra pasirengusi padėti Kosovui siekti tvaraus stabilumo, be kita ko, vykdydama Europos saugumo ir gynybos politikos (ESGP) misiją bei kaip viena tarptautinių dalyvių prisidėdama prie Tarptautinio civilinio biuro veiklos.

               (4)

               2008 m. vasario 4 d. Taryba priėmė Bendruosius veiksmus 2008/124/BUSP dėl Europos Sąjungos teisinės valstybės misijos Kosove (EULEX KOSOVO) (3) ir Bendruosius veiksmus 2008/123/BUSP (4), paskiriančius Pieter FEITH Europos Sąjungos specialiuoju įgaliotiniu (toliau – ES specialusis įgaliotinis) Kosove iki 2009 m. vasario 28 d.

               (5)

               2009 m. vasario 16 d. Taryba priėmė Bendruosius veiksmus 2009/137/BUSP, pratęsiančius ES specialiojo įgaliotinio įgaliojimus iki 2010 m. vasario 28 d. (5).

               (6)

               ES specialiojo įgaliotinio įgaliojimų terminas turėtų būti pratęstas iki 2010 m. rugpjūčio 31 d. Tačiau ES specialiojo įgaliotinio įgaliojimai gali būti atšaukti anksčiau, jeigu Sąjungos vyriausiajam įgaliotiniui užsienio reikalams ir saugumo politikai (toliau – vyriausiasis įgaliotinis) rekomendavus Taryba taip nusprendžia įsigaliojus sprendimui, kuriuo įsteigiama Europos išorės veiksmų tarnyba.

               (7)

               Stabilizacijos ir asociacijos procesas yra Vakarų Balkanų regionui skirtos ES politikos strateginė sistema ir Kosovui yra taikomos jo priemonės, įskaitant Europos partnerystę, politinį ir techninį dialogą pagal SAP stebėjimo mechanizmą bei susijusias Sąjungos pagalbos programas.

               (8)

               ES specialiojo įgaliotinio įgaliojimai turėtų būti vykdomi derinant su Komisija, kad būtų užtikrintas suderinamumas su kita Sąjungos kompetencijai priklausančia veikla.

               (9)

               Taryba numato, kad ES specialiojo įgaliotinio galios ir įgaliojimai, taip pat tarptautinio civilinio įgaliotinio galios ir įgaliojimai suteikiami tam pačiam asmeniui.

               (10)

               ES specialusis įgaliotinis vykdys savo įgaliojimus tokioje situacijoje, kuri gali pablogėti ir kurios metu gali būti pakenkta bendros užsienio ir saugumo politikos tikslams, nustatytiems Sutarties 21 straipsnyje,

         PRIĖMĖ ŠĮ SPRENDIMĄ:
   1 straipsnis
   Europos Sąjungos specialusis įgaliotinis
   Europos Sąjungos specialiojo įgaliotinio (toliau – ES specialusis įgaliotinis) Kosove Pieter FEITH įgaliojimai pratęsiami iki 2010 m. rugpjūčio 31 d. ES specialiojo įgaliotinio įgaliojimai gali būti atšaukti anksčiau, jeigu vyriausiajam įgaliotiniui rekomendavus Taryba taip nusprendžia įsigaliojus sprendimui, kuriuo įsteigiama Europos išorės veiksmų tarnyba.
   2 straipsnis
   Politikos tikslai
   ES specialiojo įgaliotinio įgaliojimai grindžiami Sąjungos politikos tikslais Kosove. Šie tikslai apima vieno iš svarbiausių vaidmenų atlikimą stiprinant stabilumą regione ir įgyvendinant susitarimą dėl būsimo Kosovo statuso, siekiant sukurti stabilų, perspektyvų, taikų, demokratinį ir daugiatautį Kosovą, kuris prisidėtų prie bendradarbiavimo bei stabilumo regione remiantis gerais kaimyniniais santykiais ir būtų įsipareigojęs laikytis teisinės valstybės principo bei užtikrinti mažumų, taip pat kultūros bei religinio paveldo apsaugą.
   3 straipsnis
   Įgaliojimai
   Kad būtų pasiekti politikos tikslai, ES specialiajam įgaliotiniui suteikiami šie įgaliojimai:

               a)

               teikti Sąjungos rekomendacijas ir paramą politiniame procese;

               b)

               skatinti bendrą Sąjungos politinį koordinavimą Kosove;

               c)

               vietoje teikti politines rekomendacijas Europos Sąjungos teisinės valstybės misijos Kosove (EULEX KOSOVO) vadovui, be kita ko, su vykdomosiomis pareigomis susijusių klausimų politiniais aspektais;

               d)

               užtikrinti Sąjungos veiksmų, skirtų visuomenei, nuoseklumą ir darną. ES specialiojo įgaliotinio atstovas spaudai yra pagrindinis Sąjungos kontaktinis asmuo Kosovo žiniasklaidai bendros užsienio ir saugumo politikos ar bendros saugumo ir gynybos politikos (BUSP/BSGP) klausimais. Visa spaudos ir visuomenės informavimo veikla bus vykdoma glaudžiai ir nuolat bendradarbiaujant su Sąjungos vyriausiojo įgaliotinio užsienio reikalams ir saugumo politikai atstovu spaudai/Tarybos sekretoriato spaudos tarnyba;

               e)

               prisidėti prie pagarbos žmogaus teisėms ir pagrindinėms laisvėms, įskaitant moterų ir vaikų teises bei laisves, plėtojimo ir stiprinimo Kosove pagal ES žmogaus teisių politiką ir ES gaires dėl žmogaus teisių.

         4 straipsnis
   Įgaliojimų įgyvendinimas
   1.   ES specialusis įgaliotinis yra atsakingas už įgaliojimų vykdymą; jo veiklą prižiūri vyriausiasis įgaliotinis.
   2.   Politinis ir saugumo komitetas (PSK) palaiko ypatingus ryšius su ES specialiuoju įgaliotiniu, o su Taryba bendraujama pirmiausia pasitelkus šį komitetą. PSK teikia ES specialiajam įgaliotiniui strategines konsultacijas ir politines nuorodas pagal jo įgaliojimus, nepažeisdamas vyriausiojo įgaliotinio įgaliojimų.
   5 straipsnis
   Finansavimas
   1.   Su ES specialiojo įgaliotinio įgaliojimų vykdymu nuo 2010 m. kovo 1 d. iki 2010 m. rugpjūčio 31 d. susijusioms išlaidoms padengti skiriama orientacinė finansavimo suma yra 1 660 000 EUR.
   2.   Iš 1 dalyje nurodytos sumos finansuojamos išlaidos padengiamos nuo 2010 m. kovo 1 d. Išlaidos tvarkomos pagal Sąjungos bendrajam biudžetui taikomas procedūras ir taisykles. Konkursuose dėl sutarčių sudarymo leidžiama dalyvauti Vakarų Balkanų regiono šalių piliečiams.
   3.   Išlaidos tvarkomos pagal ES specialiojo įgaliotinio ir Komisijos sudarytą sutartį. Už visas išlaidas ES specialusis įgaliotinis yra atskaitingas Komisijai.
   6 straipsnis
   Darbuotojų grupės struktūra ir sudėtis
   1.   ES specialiajam įgaliotiniui padėti vykdyti savo įgaliojimus ir bendrai prisidėti prie visų Sąjungos veiksmų Kosove darnos, matomumo ir veiksmingumo, skiriami atsidavę Sąjungos darbuotojai. Neviršydamas savo įgaliojimų ir turimų atitinkamų finansinių išteklių, ES specialusis įgaliotinis sudaro savo darbuotojų grupę. Į darbuotojų grupę įtraukiami darbuotojai, turintys profesinės patirties konkrečiose politikos srityse, kaip reikalaujama įgaliojimuose. ES specialusis įgaliotinis nedelsdamas praneša Tarybai ir Komisijai apie savo darbuotojų grupės sudėtį.
   2.   Valstybės narės ir Sąjungos institucijos gali pasiūlyti komandiruoti darbuotojus dirbti su ES specialiuoju įgaliotiniu. Atlyginimą darbuotojams, kuriuos valstybė narė ar Sąjungos institucija komandiruoja dirbti su ES specialiuoju įgaliotiniu, moka atitinkamai ta valstybė narė arba Sąjungos institucija. Valstybių narių į Tarybos generalinį sekretoriatą komandiruoti ekspertai taip pat gali būti priskirti ES specialiajam įgaliotiniui. Pagal sutartį pasamdyti kitų šalių darbuotojai turi turėti valstybės narės pilietybę.
   3.   Visi komandiruoti darbuotojai administraciniu požiūriu lieka pavaldūs siunčiančiajai valstybei narei arba Sąjungos institucijai ir vykdo savo pareigas bei veikia ES specialiojo įgaliotinio įgaliojimų labui.
   7 straipsnis
   ES specialiojo įgaliotinio ir jo personalo privilegijos ir imunitetai
   Su priimančia šalimi arba priimančiomis šalimis atitinkamai susitariama dėl ES specialiojo įgaliotinio misijos ir jo personalo narių užduočių įvykdymui ir sklandžiam darbui užtikrinti būtinų privilegijų, imunitetų ir papildomų garantijų. Valstybės narės ir Komisija tam teikia reikalingą paramą.
   8 straipsnis
   ES įslaptintos informacijos saugumas
   1.   ES specialusis įgaliotinis ir jo grupės nariai laikosi saugumo principų ir būtiniausių standartų, nustatytų 2001 m. kovo 19 d. Tarybos sprendimu 2001/264/EB dėl Tarybos saugumo nuostatų patvirtinimo (6), visų pirma dirbdami su ES įslaptinta informacija.
   2.   Laikantis Tarybos saugumo nuostatų vyriausiajam įgaliotiniui suteikiami įgaliojimai NATO/KFOR atskleisti šiems veiksmams parengtą ES įslaptintą informaciją ir dokumentus, pažymėtus ne aukštesnio kaip „CONFIDENTIEL UE“ lygio slaptumo žyma.
   3.   Laikantis Tarybos saugumo nuostatų vyriausiajam įgaliotiniui suteikiami įgaliojimai, atsižvelgiant į ES specialiojo įgaliotinio veiklos poreikius, Jungtinėms Tautoms (JT) ir Europos saugumo ir bendradarbiavimo organizacijai (ESBO) atskleisti šiems veiksmams parengtą ES įslaptintą informaciją ir dokumentus, pažymėtus ne aukštesnio kaip „RESTREINT UE“ lygio slaptumo žyma. Šiuo tikslu sudaromi vietos susitarimai.
   4.   Vyriausiajam įgaliotiniui suteikiami įgaliojimai su šiuo sprendimu susijusioms trečiosioms šalims atskleisti neįslaptintus ES dokumentus, susijusius su Tarybos svarstymais dėl veiksmų, kuriems pagal Tarybos darbo tvarkos taisyklių 6 straipsnio 1 dalį taikomas profesinės paslapties reikalavimas (7).
   9 straipsnis
   Galimybė susipažinti su informacija ir logistinė parama
   1.   Valstybės narės, Komisija ir Tarybos generalinis sekretoriatas užtikrina, kad ES specialiajam įgaliotiniui būtų sudaryta galimybė susipažinti su visa reikiama informacija.
   2.   Prireikus Sąjungos delegacija ir (arba) valstybės narės teikia logistinę paramą regione.
   10 straipsnis
   Saugumas
   ES specialusis įgaliotinis, laikydamasis Sąjungos politikos dėl personalo, dislokuoto už Sąjungos ribų vykdyti veiksmus pagal Sutarties V antraštinę dalį, saugumo, neviršydamas savo įgaliojimų ir atsižvelgdamas į saugumo padėtį jo atsakomybei priskirtoje geografinėje teritorijoje, imasi visų praktiškai įgyvendinamų priemonių viso tiesiogiai jam pavaldaus personalo saugumui užtikrinti, visų pirma:

               a)

               sudarydamas Tarybos generalinio sekretoriato rekomendacijomis pagrįstą konkrečios misijos saugumo planą, į ją įtraukdamas konkrečios misijos fizines, organizacines ir procedūrines saugumo priemones, reglamentuojančias personalo saugaus atvykimo į misijos teritoriją ir judėjimo toje teritorijoje valdymą, taip pat saugumo incidentų valdymą bei misijos nenumatytų atvejų ir evakuacijos planą;

               b)

               užtikrindamas, kad visi už Sąjungos ribų dislokuoti personalo nariai būtų apdrausti didelės rizikos draudimu, būtinu dėl misijos teritorijoje esančių sąlygų;

               c)

               užtikrindamas, kad prieš atvykstant arba atvykus į misijos teritoriją visiems jo grupės nariams, kurie turi būti dislokuoti už Sąjungos ribų, įskaitant vietoje pasamdytus darbuotojus, būtų organizuotas atitinkamas mokymas saugumo klausimais, atsižvelgiant į Tarybos generalinio sekretoriato nustatytą rizikos lygį misijos teritorijoje;

               d)

               užtikrindamas, kad būtų įgyvendinamos visos sutartos rekomendacijos, pateiktos remiantis reguliariais saugumo įvertinimais, ir vyriausiajam įgaliotiniui, Tarybai bei Komisijai raštu būtų teikiamos jų įgyvendinimo ir kitų saugumo klausimų ataskaitos, sudarančios laikotarpio vidurio ir įgaliojimų vykdymo ataskaitų dalį.

         11 straipsnis
   Ataskaitos
   ES specialusis įgaliotinis vyriausiajam įgaliotiniui ir PSK reguliariai teikia ataskaitas žodžiu ir raštu. ES specialusis įgaliotinis taip pat prireikus teikia ataskaitas Tarybos darbo grupėms. Reguliariai teikiamos ataskaitos raštu platinamos per COREU tinklą. Vyriausiajam įgaliotiniui ar PSK rekomendavus, ES specialusis įgaliotinis gali teikti ataskaitas Užsienio reikalų tarybai.
   12 straipsnis
   Koordinavimas
   1.   ES specialusis įgaliotinis sudaro palankias sąlygas Sąjungos bendram politiniam koordinavimui. Jis padeda užtikrinti, kad visos Sąjungos priemonės veiksmų vietoje veiktų suderintai siekiant Sąjungos politikos tikslų. ES specialiojo įgaliotinio veikla prireikus derinama su Komisijos veikla bei su kitų tame regione veikiančių ES specialiųjų įgaliotinių veikla. ES specialusis įgaliotinis reguliariai informuoja valstybių narių atstovybes ir Sąjungos delegacijas.
   2.   Veiksmų vietoje glaudus ryšys palaikomas su Sąjungos delegacijų vadovais ir valstybių narių misijų vadovais. Jie deda visas pastangas padėdami ES specialiajam įgaliotiniui vykdyti savo įgaliojimus. ES specialusis įgaliotinis vietoje teikia politines rekomendacijas EULEX KOSOVO vadovui, be kita ko, su vykdomosiomis pareigomis susijusių klausimų politiniais aspektais. ES specialusis įgaliotinis ir civilinis operacijų vadas prireikus konsultuosis tarpusavyje.
   3.   ES specialusis įgaliotinis taip pat palaiko ryšius su atitinkamais vietos organais ir kitais veiksmų vietoje esančiais tarptautiniais bei regioniniais veikėjais.
   4.   ES specialusis įgaliotinis kartu su kitais veiksmų vietoje esančiais Sąjungos veikėjais užtikrina informacijos skleidimą ir veiksmų vietoje esančių Sąjungos veikėjų keitimąsi informacija, kad padėtis būtų kuo labiau vienodai suprantama ir vertinama.
   13 straipsnis
   Peržiūra
   Šio sprendimo įgyvendinimas ir jų suderinamumas su kita Sąjungos veikla regione yra nuolat peržiūrimi. Pasibaigus įgaliojimų terminui ES specialusis įgaliotinis pateikia vyriausiajam įgaliotiniui, Tarybai ir Komisijai įgaliojimų vykdymo ataskaitą.
   14 straipsnis
   Įsigaliojimas
   Šis sprendimas įsigalioja jo priėmimo dieną.
   Jis taikomas nuo 2010 m. kovo 1 d.
   15 straipsnis
   Paskelbimas
   Šis sprendimas skelbiamas Europos Sąjungos oficialiajame leidinyje.

      Priimta Briuselyje 2010 m. vasario 25 d.

            Tarybos vardu

            Pirmininkas

         A. PÉREZ RUBALCABA

      (1)  Pagal Jungtinių Tautų Saugumo Tarybos Rezoliuciją 1244 (1999).

      (2)  OL L 253, 2006 9 16, p. 29.

      (3)  OL L 42, 2008 2 16, p. 92.

      (4)  OL L 42, 2008 2 16, p. 88.

      (5)  OL L 46, 2009 2 17, p. 69. Iš dalies pakeisti Bendraisiais veiksmais 2009/605/BUSP (OL L 206, 2009 8 8, p. 20).

      (6)  OL L 101, 2001 4 11, p. 1.

      (7)  Sprendimas 2009/937/ES, patvirtinantis Tarybos darbo tvarkos taisykles (OL L 325, 2009 12 11, p. 35).


title: 2005/721/EB: 2005 m. balandžio 25 d. Tarybos sprendimas dėl Europos ir Viduržemio jūros regiono šalių susitarimo, steigiančio Europos bendrijos bei jos valstybių narių ir Tuniso Respublikos asociaciją, protokolo, siekiant atsižvelgti į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos įstojimą į Europos Sąjungą, pasirašymo ir laikino taikymo

text:
21.10.2005

                  LT

                  Europos Sąjungos oficialusis leidinys

                  L 278/2

         TARYBOS SPRENDIMAS
         2005 m. balandžio 25 d.
         dėl Europos ir Viduržemio jūros regiono šalių susitarimo, steigiančio Europos bendrijos bei jos valstybių narių ir Tuniso Respublikos asociaciją, protokolo, siekiant atsižvelgti į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos įstojimą į Europos Sąjungą, pasirašymo ir laikino taikymo
         (2005/721/EB)
         EUROPOS SĄJUNGOS TARYBA,
         atsižvelgdama į Europos bendrijos steigimo sutartį, ypač į jos 310 straipsnį kartu su 300 straipsnio 2 dalies pirmosios pastraipos antruoju sakiniu,
         atsižvelgdama į 2003 m. Stojimo aktą, ypač į jo 6 straipsnio 2 dalį,
         atsižvelgdama į Komisijos pasiūlymą,
         kadangi:

                     (1)

                     2004 m. vasario 10 d. Taryba įgaliojo Komisiją Bendrijos ir jos valstybių narių vardu derėtis su Tuniso Respublika, dėl protokolo, kuris iš dalies pakeistų Europos ir Viduržemio jūros regiono šalių susitarimą, steigiantį Europos Bendrijos bei jos valstybių narių ir Tuniso Respublikos asociaciją (1), siekiant atsižvelgti į naujųjų valstybių narių įstojimą į Europos Sąjungą.

                     (2)

                     Komisija buvo patenkinta derybų baigtimi.

                     (3)

                     Protokolo, dėl kurio per derybas buvo susitarta su Tuniso Respublika, 12 straipsnio 2 dalyje numatytas šio protokolo laikinas taikymas iki jo įsigaliojimo.

                     (4)

                     Su sąlyga, kad protokolas bus sudarytas, jis turėtų būti pasirašytas Bendrijos vardu ir laikinai taikomas,

               NUSPRENDĖ:

            1 straipsnis
            Tarybos pirmininkas yra įgaliojamas paskirti asmenį(-is), įgaliotą (-us) Bendrijos ir jos valstybių narių vardu pasirašyti Europos ir Viduržemio jūros regiono šalių susitarimo, steigiančio Europos Bendrijos bei jos valstybių narių ir Tuniso Respublikos asociaciją, protokolą, siekiant atsižvelgti į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos įstojimą į Europos Sąjungą.
            Protokolo tekstas pridedamas prie šio sprendimo.

            2 straipsnis
            1 straipsnyje nurodytas protokolas laikinai taikomas nuo 2004 m. gegužės 1 d. su sąlyga, kad jis bus sudarytas.

            Priimta Liuksemburge, 2005 m. balandžio 25 d.

                  Tarybos vardu

                  Pirmininkas

               J. ASSELBORN

            (1)  OL L 97, 1998 3 30, p. 2.